Бугун футбол. "Бухоро" - "Локомотив" / CHAMPIONAT.asia\n09:50Шупо-Мотинг ЕЧЛда 6 йил деганда гол урди 1 09:30Италия клублари кетма-кет 10 йилдан бери ЕЧЛда ғолиб бўлмаяпти. Бу мамлакат антирекорди 4 09:22ЕЧЛ. "Аталанта" - "ПСЖ" 1:2 0 09:10ПСЖ “Реал”нинг рекордига яқинлашиб олди 9 08:49Неймар: “Бизда жуда кучли жамоа бор — ҳақиқий оила” 7 08:30Шупо-Мотинг: “Осон бўлмади” 2 08:11ПСЖ Неймар билан шартномани узайтиради. Мбаппе ҳам сотилмайди 7 07:50Андер Эррера: “ПСЖ фантастик ўйин кўрсатди” 5 07:28ПСЖ—“Аталанта” учрашувининг энг яхши футболчиси аниқланди 3 07:06ПСЖ 25 йил деганда ЕЧЛ ярим финалига чиқди 10 03:00Olamsport: Хабиб Гэтжига жавоб қайтарди, Майк Тайсоннинг жанги камар учун бўлади ва бошқа хабарлар 0 02:04ЕЧЛ. "Аталанта" чорак финалда тўхтади. ПСЖдан даҳшатли камбэк! 105 01:41Погба "Ман Юнайтед"дан янги шартнома кутяпти 2 01:27"Арсенал" "Рома" билан ўзаро футболчи алмаштириши мумкин 0 01:20"Милан" Бакайокони қайтармоқчи 0\nБугун футбол. "Бухоро" - "Локомотив"\n18 апр 2019 13:09\nТеглар : "Бухоро" "Локомотив" Суперлига\nБугун Суперлиганинг 5-тур учрашувларига старт берилади.\nЎзбекистоннинг амалдаги чемпиони "Локомотив" сафарда "Бухоро" меҳмони бўлади. Турнир жадвалида "Локомотив" 9 очко билан иккинчи ўринни эгаллаб турибди. "Бухоро" эса 5 очко тўплаган ва 7-ўринда боряпти.\nМавсумни дуранг билан бошлаган "Бухоро" кейинги иккита беллашувда ҳам ғалаба қозона олмади. Бахтиёр Ашурматов шогирдлари сафарда "Металлург"га имкониятни бой беришди ва уйда "Қизилдқум" билан дуранг қайд этишди. "Бухоро" илк ғалабасини "Қўқон-1912" билан ўйинда (3:1) қўлга киритди. Айтиш мумкинки, жамоа бу учрашувда анча яхши ҳаракат қилди ва ҳақли равишда ғалаба қозонди.\nМана энди бугун "Бухоро" ўз уйида "Локомотив" билан куч синашади. "Локомотив" гарчи биринчи турда мағлубиятга учраган бўлса-да, кейинги уч учрашувда қаторасига ғалабага эришди. Жамоа дастлаб "Навбаҳор"ни, ундан кейин "Андижон" билан АГМКни мағлуб этди. Мана шу уч ўйинда "Локо" рақиблар дарвозасига 7та гол уриб ўз дарвозасидан битта тўп ўтказиб юборди.\n"Бухоро" шу пайтгача тўртта гол уриб ўз дарвозасидан ҳам шунча тўп олиб чиққан. Жамоа ўз майдонида битта учрашув ўтказиб битта гол урган. Қолган учта гол Фарғонада "Қўқон-1912" дарвозасига киритилган. Имкониятлар борасида "Локо"нинг устунлигини кўришимиз мумкин. "Бухоро"нинг асосий устунлиги жамоа мухлисларида. Бугун Бухородаги марказий стадион лиқ тўлиши кутилмоқда.\nБухоро шаҳрида ўтказилган охирги беш ўйиннинг фақат биттасида майдон эгалари зафар қучган. Қолган тўртта баҳс "Локо" фойдасига ҳал бўлган. Ҳозирча дуранг қайд этилмаган.\n2018 йил. Биринчи босқич. "Бухоро" - "Локомотив" 0:1\n2018 йил. Иккинчи босқич. "Бухоро" - "Локомотив" 1:3\n2017 йил. "Бухоро" - "Локомотив" 1:2\n2016 йил. "Бухоро" - "Локомотив" 2:1\n2015 йил. "Бухоро" - "Локомотив" 2:3\n"Бухоро" ўз майдонидаги охирги беш ўйинда "Локо" дарвозасига 6та гол уриб, ўз дарвозасидан 10 марта тўп ўтказиб юборган.\n“Локомотив” (Москва) “Бордо” ярим ҳимоячисини ўз сафига қўшиб олади 4\nПревью. "Локомотив" бугун Қозонда меҳмон бўлади 14


Мамлакатимизнинг Биринчи Президенти Ислом Каримов фаолияти давомида илм-фан, таълим тизимини ривожлантиришга, янги замонавий ўқув масканларини кўпайтиришга, ёшларнинг хорижий ўлкаларда таълим олишлари учун кенг имкониятлар яратиб беришга, инновацион иқтисодиёт тараққиётига алоҳида эътибор қаратган эди. Бошланган бу хайрли ишлар бугун ҳам давом этмоқда. Республикамиз Президенти Шавкат Мирзиёев бу борада илм-фан ривожини янги босқичга кўтаришни, фан ва ишлаб чиқариш ҳамкорлигини мустаҳкамлашни, илмий тараққиётни кучайтиришни асосий масалалардан бири қилиб қўйди. Шу мақсадда Президентнинг Ўзбекистон Республикаси Фанлар академияси академиклари фаолиятини такомиллаштириш ва рағбатлантириш тўғрисидаги фармони қабул қилинди. Давлатимиз раҳбарининг 2016 йилнинг 30 декабрь куни мамлакатимизнинг етакчи илм-фан намояндалари билан учрашуви ҳам шу мақсад йўлидаги муҳим қадам бўлди. Ана шу учрашув иштирокчиси, дунё тан олган академик Турсунбой Рашидовнинг Наманган шаҳрига ташрифи ва Наманган муҳандислик технология институти талабалари билан учрашуви олийгоҳ илмий ҳаётида муҳим янгилик бўлди. Икки кун давомида атоқли олим бу даргоҳ профессорлари, ўқитувчилари ва талабалари билан самимий суҳбатда бўлди. Президентимизнинг илм аҳли вакилларидан кутаётган улкан изланишлар, юрт тараққиёти учун хизмат қиладиган янги ғоялар ҳақида тўлқинланиб сўзлади.\nЎзбекистон Республикаси Фанлар академияси академиги Турсунбой Рашидовнинг институтда бўлиб ўтган магистрлик диссертация ҳимоясида Давлат Аттестация Ҳайъати раиси сифатида иштирок этгани ҳам бўлажак олимлар ҳаётида муҳим из қолдирди.\n«Табиий толаларни дастлабки ишлаш технологияси», «Технологик машина ва жиҳозлар» кафедралари битирувчи курс магистрларининг магистр академик даражасини олиш диссертация ҳимояси ҳимояси қўшма мажлисида институт ректори Одилжон Маматкаримов, «Умум техника фанлар», «Олий математика фанлари» кафедралари профессорлари, ўқитувчилари, магистрлари ва иқтидорли талабалари ва шу билан бирга «Косонсой пахта тозалаш» акциядорлик жамияти вакиллари, ОАВ вакиллари иштирок этдилар.\nТадбир давомида институт магистрлари олиб бораётган илмий тадқиқот ишлари тақдимоти бўлиб ўтди. Уларнинг ишлари таҳлил этилиб, мавзу доирасида баҳс-мунозаралар бўлиб ўтди ва академик Турсунбой Рашидов томонидан баҳоланди. Ёш изланувчиларга шахсан академик томонидан тақдимот ютуқлари, камчиликлар ва келгусида қандай ишларни амалга ошириш йўл-йўриқларини кўрсатилгани, қимматли маслаҳатлар берилгани эътиборга молик воқеадир. Йиғилиш якунида институт профессорлари Хамид Ахмедходжаев, Рустам Муродов, доцентлар Хамид Исаханов, Абдулбоқи Раҳмонов, namnews.uz ахборот-таҳлилий портали раҳбари Анвар Икромовлар академик Турсунбой Рашидовга соғлиқ-саломатлик тилаб, шу вақтгача бўлган сермаҳсул илм йўллари ҳақида илиқ дил сўзларини изҳор этдилар.\nАкадемик магисрларга, ёш олимлар, иқтидорли талабаларга келгуси илмий ишларида муваффақиятлар тилади.\nҳаётида қолдирди учрашув ўчмас Турсунбай Рашидов Наманганлик из ёшлар билан Академик


Ким Озарбайжонга тажовуз қилса, қаршисида F-16 ни кўради – Алиев | Qalampir.uz\nКим Озарбайжонга тажовуз қилса, қаршисида F-16 ни кўради – Алиев\nОлам\t26 Октябрь 2020 18:26 19908\nОзарбайжон Президенти Илҳом Алиевнинг айтишича, Боку республикага қарши ташқи тажовуз ҳолатида Туркиянинг F-16 қирувчи самолётларидан фойдаланиши мумкин. Бу ҳақда “Интерфакс” хабар бермоқда.\n“Мендан тез-тез сўрашади: Туркиянинг F-16 самолётлари бу ерда нима қилмоқда? Жавоб беришдан чарчадим. Агар сизда сунъий йўлдошлар бўлса, қаранг, улар осмонда эмас, балки ерда эканлигига ишонч ҳосил қилинг. Самолётлар бу ерда машқларда қатнашиш учун келишган ва шу ерда қолишган”, дея таъкидлади Озарбайжон раҳбари.\nУнга кўра, "турк биродарлар" озарбайжонларни руҳан қўллаб-қувватлаш учун ўз самолётларини тарк этишган. Президент мамлакат аэродромларида атиги беш-олтита F-16 борлигига аниқлик киритди.\n"Аммо бизга қарши ташқи тажовуз бўлса, улар қаршиларида F-16 ни кўради", деди Алиев.\nОзарбайжон Илҳом Алиев F-16\n04 Март 16:45 45322\n04 Март 18:40 31220\n05 Март 14:50 23827\n06 Март 15:32 21820


Россия Федерациясининг Сочи шаҳридаги Бочаров Ручей қароргоҳида Россия президенти Владимир Путин, Эрон президенти Ҳасан Руҳоний ва Туркия президенти Ражаб Тоййиб Эрдўғаннинг Суриядаги вазиятни тартибга солиш бўйича уч томонлама музокаралари бўлиб ўтди.\nИкки соатдан зиёд давом этган музокаралардан сўнг президентлар журналистлар олдида чиқиш қилишди, дейилади РИА Новости томонидан тарқатилган хабарларда.\nРоссия ва Эрон етакчилари билан Сочида ўзаро ишонч чораларини мустаҳкамлаш ҳақида келишиб олдик, деган Туркия президенти Ражаб Таййиб Эрдўған.\n«Бизнинг жаноб Путин билан ҳам, жаноб Руҳоний билан ҳам маслаҳатлашувларимизда ўзаро ишончни мустаҳкамлаш кераклигига урғу бердик. Бу чораларни босқичм-босқич амалга ошириш учун Суриядаги одамларга инсонпарварлик ёрдамлари тўсиқсиз ва узлуксиз етиб боришини таъминлашимиз керак», деган Эрдўған Руҳоний ва Путин билан музокаралари якуни бўйича.\n«Биз бошқа соҳаларда ҳам муносабатларни янада ривожлантириш бўйича якдил фикрга келди», — деган матбуот анжуманида Эрдўған.\nТуркия президентининг таъкидлашича, томонлар Сурия халқининг кенг миқёсли, эркин, адолатли сиёсий жараёнларни амалга ошириши учун қўллаш зарурлиги ҳақида якдил фикрга келишган.\nУчрашув аввалида Владимир Путин Сурия бўйича Остона жараёнларида Туркия ва Эрон президентларининг саъй-ҳаракатларини алоҳида таъкидлаб ўтди: «Уларсиз жанговар ҳаракатлар ҳанузгача тўхтамаган бўлар эди».\nШунингдек, Путин Россия, Эрон ва Туркиянинг саъй-ҳаракатлари билан Суриянинг парчаланиб кетиши, унинг халқаро террорчилар томонидан эгаллаб олиниши ва гуманитар ҳалокат юз беришининг олди олинганини қайд этиб ўтди. Сочидаги учтомонлама учрашув Суриядаги ижобий ўзгаришларни мустаҳкамлаш ва ривожлантириш учун хизмат қилади, деди Путин.\nЭрдўған ва Руҳоний билан учрашуви ҳақида гапирар экан, Россия президенти Владимир Путин ушбу музокаралар жуда муфассал бўлгани, минтақада барқарорликни тартибга солишнинг барча жиҳатлари икир-чикиригача муҳокама этилганини таъкидлаб ўтди.\nУч давлат етакчилари Сочи учрашувида Сурия суверенитети, бирлиги ва ҳудудий яхлитлигини сақлаб қолиш муҳим эканлигини тасдиқлашди, деди РФ президенти Владимир Путин.\n«Ушбу мамлакатда тинчлик ва барқарорлик ўрнатилиши, унинг суверенитети, бирлиги ва ҳудудий яхлитлиги сақланиши учун бундан кейин ҳам фаол ҳаракат қилиш борасида келишиб олдик», — деган В.Путин.\nПрезидентлар ИШИД террорчилик гуруҳини батамом яксон қилиш учун ҳамкорликни давом эттиришга келишиб олишган. Бу ҳақда Сочи учрашув якунларига бағишланган якуний баёнотда таъкидланмоқда.\n«Кафиллик берувчи давлатлар сифатида Россия, Эрон ва Туркия жанговар ҳаракатларни тугатиш, қайноқ нуқталарни озайтириш, ихтилофлашаётган томонлар ўртасида ишончни юксалтириш устида жипс иш олиб боришлари керак», — деди Путин.\n«Мамнуният билан қайд этишим лозимки, Эрон ва Туркия президентлари Сурияда миллий мулоқот бўйича умумсурия форум-конгрессини чақириш ташаббусини қўллаб-қувватлашди. Бу муҳим тадбирни юқори даражада, Суриядаги жамоатчиликнинг кенг қатламини жалб этган ҳолда ўтказиш келишиб олинди», — дея қўшимча қилди Путин.\nСурия тақдирини фақатгина шу мамлакат вакиллари, жумладан, жорий ҳукумат тарафдорлари ва мухолифатдагилар ҳал қилиши керак, деди РФ президенти Владимир Путин.\nУнинг айтишича, миллий мулоқот Конгресси турли сиёсий партиялар, ички ва ташқи мухолифат, этник ва конфессионал гуруҳлардан делегатлар йиғиши ва Сурия учун умуммиллий кун тартибидаги асосий масалаларни кўриб чиқиши керак.\nРоссия, Эрон ва Туркия томонидан қабул қилинган қарорлар Суриядаги вазиятни мувозанатга келтириш учун хизмат қилади, деди Эрон президенти Ҳасан Руҳоний.\n«Бу учрашувнинг муҳимлиги шундаки, биз қабул қилган қарорлар Суриядаги вазиятни барқарорлаштиришга ва Остона жараёнларига ёрдам беришга хизмат қилади», деди Руҳоний.\nЭрон президенти ҳасан Руҳоний Сурия ва Ироқдаги ИШИД базалари батамом йўқ қилинганини таъкидлаб ўтди.\n«Сурия ва Ироқдаги ИШИД базаларининг катта қисми йўқ қилинди, минтақада терроризмга қарши курашиш учун келишув шакллантирилган. Терроризм ҳеч бир мамлакат учун қурол бўлмаслиги керак, ҳар қандай шароитда терроризм мамлакат учун таҳдидлигича қолаверади, ҳозир кўриб турибмизки, ўз вақтида ИШИДга ёрдам берган мамлакатларнинг ўзи эндиликда ИШИДнинг нишони бўлиб турибди», — деди Руҳоний.\n«Минтақанинг халқалари ва мамлакатилари Сурияда сунъий пайдо қилинган инқироздан сабоқ чиқармоқлари керак. Бу сабоқ шундан иборатки, халқ ҳокимияти ва инсон ҳуқуқларига даъво қилаётган баъзи бир барқудрат давлатлар ўзларининг минтақада узоқни кўра олмай қўл урилган мақсадлари учун терроризмдан кенг фойдаланишдан ҳам тап тортишмади», — деди Эрон етакчиси.\nТузилажак миллий мулоқот Конгресси ҳақида гапирар экан, Руҳоний бу Сурия Араб Республикасида барқарорликка эришиш ва Сурияда конституция асосида эркин сайловлар ўтказиш учун янги қадам бўлажагини таъкидлаб ўтди.\n«Биз ўз позициямизни билдириб ўтдик, барча уч давлат миллий мулоқот Конгрессини шу ерда — Сочида ўтказиш керак, деган қарорга келишди», — деди Руҳоний.


ЯНГИ СПОРТ ЗАЛИ ФОЙДАЛАНИШГА ТОПШИРИЛДИ\nПойтахтимизнинг Мирзо Улуғбек туманидаги 211-умумтаълим мактабида янги спорт зали фойдаланишга топширилди.\nМустақиллик йилларида мамлакатимизда болалар спортини ривожлантиришга алоҳида эътибор қаратиб келинади. Бу борада Халқ таълими вазирлиги ҳузуридаги Ўзбекистон Болалар спортини ривожлантириш жамғармаси томонидан амалга оширилаётган ишлар муҳим аҳамият касб этмоқда. Бугунги кунда Жамғарма маблағлари ҳисобидан қурилиб, замонавий спорт инвентарлари билан таъминланган янги спорт мажмуаларида спорт билан шуғулланаётган ўғил-қизлар ҳар томонлама соғлом камол топмоқда.\n2003-2015 йиллар мобайнида ўқувчи-ёшларни жисмоний тарбия ва спорт билан фаол шуғулланишга жалб этиш, шунингдек, моддий-техника базасини мустаҳкамлаш мақсадида Тошкент шаҳрида Болалар спортини ривожлантириш жамғармаси томонидан 119 та спорт иншоотлари, мусиқа ва санъат мактаблари қурилиб, фойдаланишга топширилди. Бу жараён жорий йилда ҳам изчил давом эттирилмоқда.\nЖумладан, 211-умумтаълим мактабининг янги спорт зали ҳам мазкур Жамғарма маблағи ҳисобидан бунёд этилди.\nБарча қулайликларга эга янги спорт зали мамлакатимизда ишлаб чиқарилган 34 хил турдаги спорт инвентарлари билан таъминланган. Бунинг учун 1 миллиард 160 миллион сўмлик маблағ йўналтирилди.\n— Ўқувчиларимизнинг спорт билан шуғулланишлари учун бу каби замонавий спорт залининг қурилгани айни муддао бўлди, — дейди мактаб директори Зулфия Галмуддинова. — Эндиликда ўғил-қизларимиз бу ерда спортга ошно бўлиб, баркамол вояга етадилар. Бу ишда жонбозлик кўрсатган барча ташкилотларга ўз миннатдорлигимизни билдирамиз.


Сузоқда ўлдирилган Россия фуқаросининг оиласи консулликдан ёрдам сўрамоқда\n11 феврал оқшомида асли сузоқлик Илҳомжон Ҳамроев Сузоқ туманида отиб ўлдирилди. Россия фуқароси бўлган Ҳамроевнинг беваси ва уч фарзанди нафақа илинжида Ўшдаги Россия Федерацияси бош консуллигига ариза билан мурожаат қилди.\nҚирғизистоннинг Жалолобод вилояти Сузоқ туманидан бўлган Илҳомжон Ҳамроев 11 йилдан буён Россияда қурилишда ишлаб келган. Уни таниган меҳнат муҳожирларидан бири Акмалжонга кўра, сузоқлик бир қанча ёшлар Илҳомжон орқасидан тирикчилик қилиб келган.\n- Бригадирлик, прораблик қилар эди. Бу бола мен билганим фақат Сузоқ элининг қўлида ҳунари йўқ болаларини шу ерга олиб келиб, иш билан таъминлаб ишлатар эди. Сезонда қирқта-элликта сузоқлик шу бола билан ишлар эди, - дейди Илҳомжон Ҳамроевни таниган меҳнат муҳожирларидан бири Акмалжон.\n11 феврал куни отаси бетоблиги боис Сузоққа етиб келган Илҳомжон жума намозидан сўнг тумандаги сартарошхонада номаълум шахслар томонидан отиб ўлдирилди. Унинг онаси Хайринисо Ҳамроева ўша кунни юраклари эзилиб эслайди:\n- Соқол олдиргани сартарошхонага кирганида, иккита бола кириб, отиб чиқиб кетибди. Учта боласи билан келиним қолди-да. Россия фуқароси бўлиб, бу ерларга кам келар эди. Бу йил отаси касал бўлганига олиб кетиб, "Ҳожига жўнатаман" деб, шунақа ниятлар билан келган экан. Отган одамни кўрганлар бор экан. Олиб келиб қўйган таксичи одам ҳам бор экан. “Булар қўлга тушди” дейишган эди мелисалар. У бола бўйнига олган. "Бу болаларни Тошкентда қўлган тушди”, дейишган эди. Биттаси Ниязалиев Камолдин Жалолдинович, дейишди. Биттаси Ниязалиев Хайрулло Жалолдинович экан. Ака-уканинг болалари экан. Бу ўзи уч-тўрт кун эмас, уч-тўрт йилдан бери бўлаётган ғалва эди, - дейди отиб ўлдирилган Илҳомжоннинг онаси.\nХайринисо опага кўра, ўғлидан юқорида тилга олинганлар “Россиядаги рэкетдан ҳимоя қиламиз” дея пул талаб қилган. Бир неча йил давомида Илҳомжон пул бериб турган. Сўнгги йилларда отаси бемор бўлиб, 18 кишини боқаётгани сабабли пул беришдан бош тортган. Шундан сўнг унинг Сузоқдаги уйи 2010 йилнинг май ойида ёқиб юборилган. Унинг ўзига эса отиб ўлдирилиши ҳақида дўқ-пўписалар ҳам бўлган.\n- Шу билан кузга келиб "100 минг пул қилиб берасан, қилиб бермасанг, отиб ўлдирамиз", дейишибди. Пулни қилиб бера олмади. Булар ўзи катта компания экан. Буларнинг акаси ҳам бор экан. Ниязалиев Шамшиддин Жамолдинович деган. У куни мелисаларнинг ўзи бизга кўрсатди. "Булар международний розискда юришибди” деб, - дейди боласини йўқотган она.\nМазкур жиноий иш бўйича терговни олиб бораётган Сузоқ ҳуқуқ-тартибот идоралари вакиллари даставввал ахборот беришга рози бўлишди.Бироқ кейинги мурожаатларимиз жавобсиз қолди.\nАйни пайтда Россия фуқароси бўлган Илҳомжоннинг беваси ва уч нафар фарзанди Россия Федерациясининг Ўшдаги консуллигига моддий ёрдам сўраб ариза киритди.\nМазкур консулликнинг пресс-атташеси Алексей Красноштанов Россия фуқароси Илҳом Ҳамроев ўлдирилганлигидан хабари йўқлигини билдирди. Бироқ, унга кўра, Россия Федерацияси фуқаролари ваколатхонадан бир марта бериладиган моддий ёрдам олиши мумкин:\n- Одамлар турли илтимослар билан мурожаат қилишади. Бундай мурожаат ҳам хориждаги ваколатхона ёрдам бериши мумкин бўлган рўйхатга киради. Бироқ консуллик ажратадиган моддий ёрдам у қадар кўп эмас ва у бир маротаба берилади, холос. Аризани махсус гуруҳ кўриб чиқиб, лозим топсагина, моддий ёрдам ажратади. Россия фуқаролари эса фақат Россия Федерацияси ҳудудида боқувчисини йўқотганлиги нафақасини олиши мумкин. Бунинг учун ўлган одам Россияда ишлаган бўлиши лозим. Унинг яқинлари барча ҳужжатларни тўплаб, Россиядаги ижтимоий таъминот органларига мурожаат қилиш керак, - деди Россия Федерациясининг Ўшдаги бош консуллиги пресс-атташеси Алексей Красноштанов.\nКрасноштановга кўра, Сузоқда отиб ўлдирилган Илҳом Ҳамроев иши бўйича маҳаллий ҳуқуқ-тартибот идораларига бош консуллик расмий мурожаатнома юбормаган. Унинг айтишича, консуллик расмий мурожаатномани Россия Федерацияси прокуратурасининг расмий сўровидан сўнггина ёзилади.\nАйни пайтда Россиянинг Ўшдаги консуллиги ходимлари Илҳом Ҳамроев оиласининг аризаси бир неча кун ичида кўриб чиқилишини айтмоқдалар.


Жамоамиз сардори 2021 йилги мавсумни ҳам "Шерлар" сафида ўтказадиган бўлди.\n"Пахтакор" футбол мактаби тарбияланувчиси саналган Егор 2011 йилдан бери асосий таркибда ўйнаб келмоқда. Ҳозирга қадар Кримец Суперлигада 145 беллашувда жамоамиз шарафини ҳимоя қилган. Егор Ўзбекистонда фақат "Пахтакор" сафида майдонга тушган. Ҳозиргача у 5 марта Ўзбекистон чемпиони, 3 карра Ўзбекистон Кубоги ва бир бор Лига Кубогида ғолиб бўлган.\nБугун Егор "Пахтакор" билан шартномасини узайтирди ва 2021 йилги мавсумни жамоамиз таркибида ўтказадиган бўлди. Умид қиламизки, у жорий йилда ҳам "Шерлар" ғалабаларига муносиб ҳисса қўшиб, совринларга эга чиқишда давом этади.\nДилшод Нуралиев “Локомотив“ U-21 жамоасини бошқаради\n“Қўқон-1912” жамоаси ўз мухлислари холидан хабар олди\nБугун "Қўқон-1912" сўнгги назорат ўйини ўтказилади


Абдулазиз Комилов БМТ бош котибининг ёрдамчисини қабул қилди\n08:45 / 20.05.2019 1738\n2019 йилнинг 19 май куни Ўзбекистон Республикаси ташқи ишлар вазири Абдулазиз Комилов БМТ бош котибининг сиёсий масалалар бўйича ёрдамчиси Мирослав Енчани қабул қилди. У Москва халқаро муносабатлар институти битирувчиларининг (МГИМО) V Халқаро форумида иштирок этиш учун мамлакатга келган.\nСуҳбат чоғида президент Шавкат Мирзиёев ва БМТ бош котиби Антониу Гутерришнинг апрель ойида Пекин шаҳридаги самарали музокаралари чоғида эришилган келишувларни жорий этишнинг амалий жиҳатлари муҳокама қилинди, дейилади ТИВ хабарида.\nБМТ шафелигида Оролбўйи минтақаси учун кўп томонлама шериклик асосидаги Траст фонди фаолиятининг бошланиши мамнуният билан қайд этилди. Ҳозирги вақтда бир қатор давлатлар фондга маблағ ажратиш тўғрисида маълум қилдилар. Хусусан, Ўзбекистон режаланган 6 миллион АҚШ долларидан 2 миллион миқдоридаги дастлабки траншни фондга ўтказди. Орол денгизининг олдинги тубида 500 минг гектарга яқин майдонга ҳимоя кўчатлари экилди, Оролбўйи минтақасини ривожлантириш бўйича 500дан ортиқ лойиҳалар амалга оширилди.\nУчрашувда айрим халқаро ва минтақавий масалалар юзасидан фикр алмашилган. Суҳбатда БМТ Резидент-координатори Ҳелена Фрейзер иштирок этган.\nХалқаро наркотикларга қарши кураш куни: гиёҳвандлик факт ва рақамларда


Ziyouz.uz, www.ziyouz.uz | Страница 9 из 1357\nБош саҳифа Мақолаларни кўриш: Ziyouz.uz (9)\nЧоп этилган 11.06.2021 31.01.2021 МуаллифZiyouz.uz\nОқшомларининг бири эди. Ҳали қуёш уфққа бош қўймаган. Ҳаво дим. Асфальт йўл, осмонўпар уйлар гўё ҳаво етишмаганидан ҳансираб нафас олаётганга ўхшар, шаҳар узра қуюқ қора рутубат булутдек сузиб юрарди. Анҳор бўйлари, боғлар, фавворалар атрофи иссиқдан қочиб ором истаган кишилар билан давоми…\nРукнларҚайта қуриш даври матбуотиТегларАбдулла Қодирий, Қодирий боғи, Мурод Абдуллаев, Ҳабибулло Қодирий\nБунча кўп киряпман ернинг тушига. Ҳалима АҲМАД Жалил бобонинг хотираси лип-лип ёниб-ўчадиган эски чироққа ўхшаб қолган. Бир “пуф”га муҳтож. Бобо тўқсон олтини тўлдириб, тўқсон еттига ўтган таваллуд кунини фарзандлари келиб, бирга нишонлашдилар. Ҳали ҳаёт бўлган, шарти кетиб-парти қолган бир-икки дўстлари, давоми…\nЧоп этилган 09.06.2021 05.01.2021 МуаллифZiyouz.uz\nУлуғ қирғиз адиби. “Биринчи муаллим”, “Эрта қайтган турналар”, “Юзма-юз”, “Сарвқомат дилбарим”, “Сомон йўли”, “Момо ер”, “Алвидо, Гулсари”, “Оқ кема”, “Соҳил ёқалаб чопаётган олапар”, “Қиёмат”, “Асрга татигулик кун”, “Касандра тамғаси”, “Қулаётган тоғлар” каби асарлари машҳур. Китоблари ададига кўра, дунёда энг севиб давоми…\nЧоп этилган 08.06.2021 08.01.2021 МуаллифZiyouz.uz\nЙигит от ишқибози, отлари сон-саноқсиз эди. Лекин шунча отнинг ичида бодом гул рангли отига кўнгил қўйган, уни хотини, болалари, ёру дўстлари сингари яхши кўрарди. У жонивор йигитнинг энг яхши йўлдоши эди-да. Агар бирон кун ўша отига минмасдан, кўчада яёв юриб давоми…\n9-саҳифа. Жами: 1 357Боши«567891011121314»Охири


«Ота-онамнинг Ислом Каримовга ҳурмати жуда баланд эди» — тинчликни орзу қилган афғонистонлик ўзбек қизи\n«Ота-онамнинг Ислом Каримовга ҳурмати жуда баланд...\n26.03.2018 20:14 0 2302\nНотинчлик, беқарорлик бор жойда кўпроқ халқ, оддий одамлар жабр чекади. Ахир тинчлик бор жойда инсон хотиржам яшайди, орзу умидлар қилади. Шу жиҳатдан афғон халқи узоқ йиллардан бери мамлакатдаги беқарорликдан азият чекиб келади. Ана шундай шароитда ўсиб улғайган афғонистонлик ўзбек қизи Асила Набизода ҳам ўз юртида тинчлик ўрнатилишини доим орзу қилиб келган. Бу ҳақда ЎзА ёзмоқда.\n«Тинчлик жараёни, хавфсизлик соҳасида ҳамкорлик ва минтақавий шериклик» мавзуидаги Афғонистон бўйича юқори даражадаги Тошкент халқаро конференциясини бевосита кузатиш учун Тошкентга келган А.Набизода биз билан суҳбатда ўз ватани тақдирига дахлдор бундай нуфузли конференция ташкил этилганидан жуда мамнун эканини билдирди.\nАфғонистоннинг Самангон вилоятида туғилиб ўсган Асила ўзи ўзбек қизи бўлгани учун ҳам Ўзбекистон ҳаёти билан доим қизиқиб келган.\nЎзбекистондаги тинчлик ва барқарорлик, тараққиёт, халқнинг фаровон турмушига доим ҳавас билан қараганмиз. Айниқса, бу заминда катта шукуҳ билан ўтадиган байрамлар, сайилларни телеканаллар орқали оилавий томоша қилардик. Ўзбекистоннинг биринчи Президенти Ислом Каримовга ота-онамнинг ҳурмати жуда баланд эди. Бу инсон афғон муаммоларига доим эътибор қаратган, афғон халқига доим ёрдам беришга ҳаракат қилган. Бу хайрли ишларни Президент Шавкат Мирзиёевнинг давом эттираётганидан жуда мамнунмиз. Афғонистонга оид конференцияни ташкил этишдаги ташаббусларидан бутун афғонистонликлар миннатдор. Конференцияни бевосита кузатиш учун бизга имконият яратиб берилди. Айни пайтда интернет орқали конференция доирасида бўлаётган воқеалар ҳақида Афғонистондаги яқинларимиз билан мулоқот қилиб турибмиз. Халқнинг хурсандчилигининг чеки йўқ. Улар конференцияда катта натижаларга эришилишидан жуда умидвор.\nАсила Набизода Афғонистон Ислом Республикаси Президенти Ашраф Ғанининг 2017 йил декабрь ойида мамлакатимизга ташрифи чоғида Ўзбекистон Республикаси Олий ва ўрта махсус таълим вазирлиги ҳузуридаги Афғонистон фуқароларини ўқитиш таълим марказини ташкил этиш бўйича имзоланган битим доирасида айни пайтда Термиз давлат университетида ўзбек тили ва адабиёти факультетининг бакалавр йўналиши бўйича таълим олаётган 96 афғонистонлик талабадан бири.\nФурсатдан фойдаланиб у таълим олиш учун яратилган шарт-шароитлар, таълим бериш услуби юқори даражада эканини билдирди. Келгусида Асила ўз юртига бориб ўзбек тили ва адабиётидан нафақат ўқувчиларга таълим бериш, балки Ўзбекистон тарихи, маданияти, бой анъаналари билан уларни таништиришни мақсад қилган.\nАфғонистон халқаро конференция\n#Россия - 777


Англаш ҳаловати | Мулоҳаза қила оладиганлар учун.\nАвгуст 26, 2016 от mulohaza в Мақолалар // 0 Комментариев\nЭнди бундай яшай олмаслигимга кўзим етиб турибди. Ҳаммасига буюк рус адиби Фёдор Достоевский – “айбдор”!\nМен унинг “Қиморбоз”, “Ойдин тунлар”, “Маъсума” каби асарларини ўқиб чиқдим. Таассуротларим оламжаҳон. Ҳаяжонимнинг, қалб кечинмаларимнинг чеки йўқ. Қизиқ, Достоевский ўз битиклари персонажларини реал одамлардан олганмикан, ёки тўқима образ яратганмикан? Аммо ўша асардаги образлар – мен (ҳа-ҳа, айнан ўзим)! Мен бир вақтнинг ўзида ҳам “Қиморбоз”, ҳам “Тип”ман. Ҳар не бўлган тақдирда ҳам унинг нозик руҳшунослиги, ҳаётни энг майда икир-чикирларигача теран англай олишлиги, улкан истеъдод соҳиби эканлиги якқол кўриниб турибди. Асардаги қиморбоз йигитнинг хулқ-атвори, ўй-кечинмалари мен билан бир хил (қимор ўйнамасам ҳам). Йигитлик давридаги ички ғалаёнлар, ўша ҳис-туйғулар, ўша каби фикрлар айнан меники каби. Фақат асарни ўқиб билганим, агар мен ўз иймонимга зид равишда иш кўрсам, нафсимга бироз эрк берсам мени аянчли тақдир кутади.\nҲаётнинг ўзи катта қиморхона, деган экан машҳурлардан бири. Бу гапда жон бор. Теваракка боқиб худди ўшандай ўйин атрофимизда давом этаётганини англаймиз, тушунамиз. Ҳатто мен ўйин столи устида, ўйинчилар қаторидаман. Бирғикки марта кичик, жуда ҳам кичик улушимни тикиб, ютқазиб ҳам бўлганман. Ана энди мен қизилми-қорами, рақамми-зероми, деб ҳисоблашга чоғланганман. Бу ўйин даврасидан нари кетишнинг иложи йўқ. Айнан ҳаёт туфайли бизғбарча-барчамиз ўша, сассиқ, жирканч, қоронғу ва дим қиморхонага қулфланиб олганмиз. Аммо бу ўйинни биз бошлаган эмасмиз, йўқ! Бизни бунга ақлимиз етмасди. Биз бу ўйинга томошабин сифатида кириб келиб, қизиқиш туфайли (ҳеч бўлмаса бир марта) “ПУЛ” тикканмиз ва ютган – ютқазганимиздан қатъий назар, шунда қолиб кетганмиз. Менимча бу қиморни ўз яқинига нафс туфайли қўл кўтарган биринчи одам бошлаб берган. Бу қиморхонадан ўғриларни худди адиб тасвирлагандек улоқтиришади, аммо ҳеч нарса ўзгармайди, ўша ҳолат, устасифаранг каззоблар бамайлихотир, ўз ишлари билан банд бўлишади.\nТўғриси, бугун тонгда уйғонганимда ўйладим. Мени бир неча йиллардан буён қийнаб келадиган ичимдаги хуноб, терс – дағал, дангаса “мен”им бир кечада “тип”га айланибди. Мен ичимда ўз-ўзимни учинчи шахсда гапирардим, худди роман ўқиётгандек эдим. Бошимда эса мислсиз ором лаззати, сокинлик, тиниқлик! Мен бутунлай ўзгарган эдим. Ғайри ихтиёрий очиқлик – софлик бор эди менда.\nИнформацион оқим, ахборотлар кенглиги, узлуксизлиги, бир зумда янгиланиши – буларнинг барчаси ўша сокинликни йўқотадиган унсурлардир. Инсонни жазавага тушириб қўяди улар. Энг ёмони, улар ёрдамида инсонни исталган кўйга солиш мумкин. Масалан, Настинкани олайлик, у ўзини алдангандек ҳис қилди, бирданига дилидан қанчадан-қанча ҳислар жой олиб уни абгор қилди. У енгилди, у тақдирга бўйсунди ва оқибат “тип”нинг таклифига рози бўлди.\nҲозирги замонамизда деярли ҳар бир дақиқада бир қиз “Настинка” бўлади. Фикримнинг давоми ўлароқ, Настинка, чин севги (агар шундай дейиш мумкин бўлса) ҳақида тасаввурга эга эмас. У фақатгина балоғат ёшидаги касалликка чалинган, холос. Аминманки, агар ўша замонада Настинка оқибат бахтиёр бўлган бўлса, ҳозир ундай эмас.\nМуҳаббат деса кўр-кўрона эргашиб кетаверадиган, қайсиниси ҳақиқий эканлигини англагунча умри ўтиб қолаётганлар жуда-жуда кўп. Айтиш керакки, замон ва макон ўзгарса-да инсон, унинг ўй-фикрлари, қарашлари ўзгармай қолиши мумкин экан (Буни ўзимда синаб турибман). Одам ўзини, инсонийлигини йўқотмаса бас. “Сувни лойқалатаётганлар ким, сув қачон тиниқлашади?” Наҳот, сув остидаги жонзотлар (то сув тиниқлашмагунча) балчиқда яшашга мажбур? Энди ўзингиз ўйлаб кўринг, сув тиниқлашмаса, эволюцион назарияга мувофиқ (фан исботлаган) сув остидаги жонзотлар лойқа сувда яшашга ўрганадилар. Ҳатто унда ҳаёт кечириб, (биб-бинойидек) яшайверишади. Аммо, сув тиниқлашармикан?! Сув тиниқлашса, шунча ҳаракат (ўзгариш)нинг оқибати балчиқсиз туролмаслик, сувни атай лойқалатиш бўлиб қолиши табиий (яшаш инстинкти)! Ана энди ўзингиз ўйлаб кўринг, миллионлаб жонзотлар ҳаёт кечириш мақсадида тиниқ ҳовузни лойқалатсалар нима бўлади? Айтишим мумкинки, яшаш учун кураш инсониятни тўғри йўлдан оздирди, ҳозир ҳам сувни лойқалатишга уринаётганлар бор. Энди инсониятни на эволюция қутқара олади ва на янгиланиш.\nАлам қиладигани шуки, улуғ адиб Достоевский ўз асарларида инсон шахсиятини аввал пок сувдан олди, ҳозир эса ўша сув бир неча марта хиралашиб, бир неча марта тиниқлашган. Инсон ўз ишига, ўз дунёқарашига, ҳаёт тарзига жавоб бера олади, аммо инсоният жавоб бера олмайди. Ўша ҳовузда ҳам тоза сувни истовчи, ҳам балчиқни истовчилар бор. Балчиқни истовчилар шунчалар тубан кетиб борадилар ва шунчалар сувни лойқатадиларки, тоза сувда яшовчиларнинг сув юзасидан бошқа борадиган жойлари қолмайди.\nЎзимни оладиган бўлсам, мен ҳозир кундалик юмушлардан бошқа нарсани ўйлолмайман. Достоевский даврида инсон ҳис-туйғулари қанчалар эъзозланган бўлса, ҳозирда айни тескариси. Фақат ўзини англаган кишилардангина иборат жамият дунёни тутиб турибди. Мабодо ўша жамият кишилари орасида низо тарқалса, нафс зўрлигидан дунё остун-устун бўлди деяверинг. Ўшанда биз қадрлаган, эъзозлаган соф туйғулар ҳам бутунлай, ҳа, бутунлай, абадийга йўқ бўлиб кетади. Барчаси кул бўлади, барчаси ботқоққа ботади. Шуларни ўйлар эканман, дафъатан “бундай яшай олмайман!” – дейман ўзимга-ўзим. Дунёни ўзгартиргим келади. Йўқ, мен ўзимдан хавотир олмайман, бу портлаш, бу чўкиш балки юз эллик йил, балки юз миллион йилдан кейин бўлар, балки умуман бўлмас. Мен ўзимдан чўчимайман, менинг биргина, арзимаган жоним бутун ҳаётим давомида нимани ҳам талаб қиларди? Фақат кундалик юмушлар-у, кундалик рўзғор ташвиши. Ишим ўзимга ёқмайди. Айниқса охирги вақтлар билиб қолдим.\nМен ишимни ўзгартирсам, ҳаёт тарзим ҳам ўзгаришига ишонаман. Мен билганим, инсонни меҳнат ва муҳаббат қутқаради. Мен “тип”га ўхшаб олтмиш йилдан кейин ҳам мана шу хонада ёлғиз ўтиришим мумкин. Аммо олтмиш йил умр кўришим учун ўзим яхши кўрган меҳнат билан шуғулланишим керак эмасми? Ёқимли хона, ёқимли кишилар, ёқимли қўшнилар, ёқимли иш ва муҳаббат бўлмаса, унда мақсад қолмайди.


Владимирдаги портлашда 5 ўзбекистонлик нобуд бўлди\nРоссиянинг Владимир вилоятидаги кимё корхоналаридан бирида содир бўлган портлаш ва ундан келиб чиққан ёнғин оқибатида 5 киши куйиб ўлди, 3 киши оғир жароҳатлар билан шифохонага олиб кетилди. Ўзбеклар диаспораси вакиллари пропан баллони портлаши натижасида қурбон бўлган ва яраланган муҳожирларнинг барчаси Ўзбекистон фуқароси эканини айтмоқда.\n2 февраль куни кечки соат 10 атрофида Владимир вилояти Ковров тумани Мелехово қишлоғидаги “Россельхозхимия” корхонаси ҳудудида пропан газ баллони портлаши натижасида юз берган ёнғинда икки қаватли бино қулаб тушди.\nМаҳаллий Фавқулодда вазиятлар бўлимидан олинган маълумотга кўра, ёнғин бир соат ичида ўчирилган.\n- Соат 10:24да ёнғин тўғрисида хабар олдик. Иккита табиий газ баллони портлаган пайтда бинода одамлар бўлгани аниқланди. Бузилган бино ичкарисидан ходимларимиз 5 ишчининг мурдасини олиб чиқди, жароҳат олган яна уч киши Ковров шаҳар марказий шифохонасига юборилди, деди Владимир вилояти бўйича Фавқулодда вазиятлар бошқармаси расмийси Екатерина Шувалова Озодликка.\nЕкатерина Шувалова таниб бўлмас ҳолатгача куйган ва жароҳатланган ишчиларнинг барчаси Ўзбекистон фуқаролари эканини тасдиқлади.\nФожеа тафсилотларини ўрганаётган ва нобуд бўлган, жароҳатланган мардикорларга моддий ёрдам кўрсатишга киришган Владимир шаҳридаги “Дўстлик” Ўзбеклар жамияти вакиллари Озодликка батафсил маълумот берди.\nЎзбеклар диаспораси раиси ўринбосари Тўхтасин Дайдиев портлаш оловдан эҳтиётсизлик билан фойдаланиш оқибатида содир бўлган, дейди.\n- Ҳаммаси ўзбеклар экан. Кечқурун биттаси туалетга чиққан, қолганлар газ плитада овқат қилган бўлса керак, тушликка тайёрланган. Шунда портлаш содир бўлибди. Тўрт киши жойида ўлган, иккитаси болнисада оғир аҳволда. Ҳозир бизга информация келди – болнисада ётган яна биттаси ўлибди. Жами 8 киши бўлган. Ўлганларнинг аксари Хоразминг Боғот туманидан ва икки киши Навоийдан. Ўзбеклар жамияти томонидан уларга моддий ёрдам йиғиш бошланди. Бу ерда уларнинг дўстлари, мусулмон жамоаси, қолаверса корхона ёрдамида “груз 200”ни жўнатишга тайёрланаяпмиз, деди ҳозирча тергов кетаётганини Озодликка гапириб берган Владимир шаҳри ўзбеклар жамияти раҳбари Тўхтасин Дайдиев.\nМаълум бўлишича, Ковров шаҳар шифохонасида қолаётган ўзбеклардан бири Ўзбекистондан 2014 йилнинг 1 февраль куни келган ва эндигина ишга чиққан.\nВладимир вилояти бўйича Тергов қўмитасида Озодлик сўровига Россия Федерацияси Жиноят Кодексининг 109 моддаси 3 қисми асосида (эҳтиётсизликдан икки ва ундан ортиқ шахсга ўлим келтириш) жиноий иш очилганини билдиришди.\nЖароҳат олган ва қурбон бўлган Ўзбекистон фуқаролари портлаб кетган бинода қурилиш ишларини олиб боргани маълум бўлди. “Россельхозхимия” ширкати бу бинода автомобил ойналари музлашига қарши кимёвий суюқлик ишлаб чиқаргани айтилмоқда.\nҲуқуқ-тартибот идоралари ўзбек муҳожирларининг Россияда қонуний асосда яшаган ёки яшамаганини ҳам текширмоқда. Мелехово қишлоғидаги ҳодиса жойида тафтиш ишлари давом этмоқда.


Ҳомиладор аёлини мунтазам калтаклаб келган иштихонлик фуқаро назоратга олинди - zarnews.uz\nҲомиладор аёлини мунтазам калтаклаб келган иштихонлик фуқаро назоратга олинди\nИнсон оила аталмиш муқаддас даргоҳга қадам қўяр экан, кўнглидаги энг яхши ниятлар ва орзу-истакларини бўлажак турмуш ўртоғида кўради. Аммо орамизда шундай инсонлар борки, нафақат ожиза хотинига, балки ҳали дунё юзини кўриб улгурмаган фарзандига тазйиқ ўтказиб, калтаклаган ва бу қилмишини ойлар давомида такрорлаб келган.\nИштихон туманида истиқомат қилаётган, 2000 йилда туғилган Х.С. - Азамат маҳалласида яшовчи, 1996 йилда туғилган Т.Ё.га шу йил бошида турмушга чиққан. Шу вақт ичида Х.С. ҳомиладор бўлишига қарамасдан, эри томонидан доимий равишда калтакланиб келинган. Охири Х.С. бу азоблардан қутулиш ва фарзандини асраб қолиш мақсадида ота-онасининг уйига кетиб қолади. Қизининг бу аҳволини кўрган онаси уни шифохонага олиб бориб даволайди. Аммо ўн кундан ортиқ вақт ўтса ҳамки, куёвдан дарак йўқ. Қизининг аҳволи ҳамда куёвининг муносабатларидан орзу-ҳаваслари пучга чиққан онаизор юқори ташкилотларга мурожаат қилади.\nШундан сўнг ўз турмуш ўртоғи томонидан тазйиққа учраган Х.С.га Ўзбекистон Республикасининг “Хотин-қизларни тазйиқ ва зўравонликдан ҳимоя қилиш тўғрисида”ги Қонуни ва Вазирлар Маҳкамасининг “Хотин-қизларни тазйиқ ва зўравонликдан ҳимоя қилиш тизимини такомиллаштириш чора-тадбирлари тўғрисида”ги қарорига асосан туман ИИБ хотин-қизлар масалалари бўйича катта инспектори, лейтенант М.Примова ва Боғбон маҳалласи профилактика инспектори С.Тошмуродов томонидан ҳимоя ордери берилди. Маҳалла раиси, унинг ўринбосари ҳамда профилактика инспектори Х.С. оиласига мураббий этиб бириктирилди.\nЖабрланган Х.С. эндиликда турмуш ўртоғи Т.Ё. билан ажрашмоқчи. У ўз ота уйида истиқомат қилиш ниятида. Эрининг уйига қайтиш учун унда на соғлик қолди ва на истак.\nТеглар: Ҳимоя ордери


Ягона мақсад йўлида — Ishonch Gazetasi\nМеталлургия ва машинасозлик саноати тармоқлари ходимлари касаба уюшмаси томонидан бир қатор хорижий турдош касаба уюшма ташкилотлари билан жиддий ҳамкорлик йўлга қўйилган бўлиб, жумладан, 2017-2018 йилларда Халқаро Евроосиё металл ишчилари Федерацияси ва унга аъзо Россия машинасозлар, Украина машинасозлар ва асбобсозлар ишчилари, Қирғизистон кон-металлургия саноати ходимлари, Қозоғистон тоғ-металлургия саноати касаба уюшмаси – «Казпрофметалл», Тожикистон тоғ-металлургия саноати ишчилари касаба уюшмалари билан ўзаро ҳамкорлик тўғрисида Келишувлар имзоланган.\nТошкент шаҳрида яқинда ташкил этилган Халқаро Евроосиё металл ишчилари Федерацияси Марказий қўмитасининг 47-йиғилиши мазкур халқаро алоқаларни янада мустаҳкамлашга хизмат қилди.\nМаълумки, Ўзбекистон металлургия ва машинасозлик саноати тармоқлари ходимлари касаба уюшмаси Халқаро Евроосиё металл ишчилари Федерациясининг 1994 йилдан буён аъзо ташкилоти ва таъсисчиларидан биридир. Туркия пойтахти Анқара шаҳрида жойлашган мазкур ташкилотга 1994 йил 13 февралда асос солинган бўлиб, у металл саноати ишчилари халқаро касаба уюшмаларининг бирлашмаси ҳисобланади.\n2011 йил март ойида Халқаро Евроосиё металл ишчилари Федерациясининг VI Қурултойида Федерациянинг Президенти этиб сайланган «Турк Металл» касаба уюшмасининг ёш ва фаол раҳбари Певрул Кавлак 2014 ва 2017 йилларда ҳам ушбу лавозимга қайта сайланди.\nБугунги кунда Евроосиё минтақасининг 19 та мамлакатидаги 20 миллиондан ортиқ ишчиларни бирлаштирган 79 та касаба уюшма ташкилоти Федерацияга аъзо ҳисобланади. МДҲ мамлакатлари, шунингдек, Болгария, Босния, Македония, Албания, Туркия, Иордания, Эрон ва Шимолий Кипр давлатларидаги ташкилотлар шулар жумласидандир.\nФедерациянинг асосий мақсади бандлик кафолатини таъминлашга эришиш ва металл саноати ишчилари фаровонлигини ошириш, уларга хавфсиз меҳнат шароитлари яратиш, шу билан бирга, ишчилар ва уларнинг оилаларини ижтимоий ва маданий томондан ривожлантиришдан иборат.\nТашкилот томонидан энг самарали усул сифатида кенг кўламли ўқув дастурлари олиб борилади. 1994 йилдан бугунги кунга қадар Анқара шаҳридаги Федерациянинг ўқув марказида «Замонавий дунёдаги меҳнаткашлар ва касаба уюшмаларининг интеграцияси» мавзуида бўлиб ўтган семинарларда аъзо мамлакатлардан 60 мингдан ортиқ меҳнаткашлар ва касаба уюшма фаоллари иштирок этди.\nФедерация, шунингдек, миллий касаба уюшмаларига касаба уюшмаси фаолиятининг марказлашган тури бўйича замонавий моделга ўтишда ёрдам кўрсатади. Чунки фаолиятнинг мазкур тури бозор иқтисодиёти шароитида ўз самарасини исботлади.\nБундан ташқари, турли хил касаба уюшма лойиҳа ва дастурларини биргаликда амалга ошириш учун Федерация ахборот алмашинувини таъминлаб беради, металл саноати ишчиларига оид масалаларда миллий ва халқаро ташкилотлар билан ҳамкорлик қилади, уларни моддий ва маънавий томондан қўллаб-қувватлайди, аъзо ташкилотларга ижтимоий-иқтисодий масалаларда амалий кўмак беради.\nЎзбекистон касаба уюшмалари Федерациясининг катта мажлислар залида бўлиб ўтган мазкур ташкилот Марказий қўмитасининг 47-йиғилишида «Турк Иш» Туркия касаба уюшмалари Конфедерацияси Президенти Эргун Аталай, Халқаро Евроосиё металл ишчилари Федерацияси Президенти Певрул Кавлак, бош котиби Исмаил Дурсун, Россия, Украина, Беларусь, Арманистон, Болгария, Қозоғистон, Тожикистон, Қирғизистон, Ўзбекистон ва Шимолий Кипрдаги турдош касаба уюшма ташкилотларидан жами 31 нафар аъзо иштирок этди.\nЙиғилишда, шунингдек, Ўзбекистон касаба уюшмалари Федерацияси раҳбарияти ва бўлим мудирлари, касаба уюшмалари Республика кенгашлари ҳамда тасарруфдаги ташкилотлар раҳбарлари қатнашди.\nЎзбекистон касаба уюшмалари Федерацияси раиси Қ.Рафиков йиғилишни кириш сўзи билан очди. Ўз навбатида, Халқаро Евроосиё металл ишчилари Федерацияси Президенти Певрул Кавлак Ўзбекистон касаба уюшмалари Федерацияси раҳбариятига самимий қўллаб-қувватлов учун миннатдорлик билдирди.\nМарказий қўмита аъзолари ўз фаолияти юзасидан, қолаверса, мамлакатларидаги ижтимоий-иқтисодий йўналишдаги ривожланиш тўғрисида маълумот бердилар.\nЙиғилишдан сўнг Ўзбекистон металлургия ва машинасозлик саноати тармоқлари ходимлари касаба уюшмаси ҳамда бир нечта мамлакатлар турдош касаба уюшма ташкилотлари ўртасида ўзаро ёрдам ва ҳамкорлик тўғрисида Келишувлар имзоланди.\nЎзбекистон касаба уюшмалари Федерацияси номидан ташкил қилинган қабул маросимида меҳмонларга Металлургия ва машинасозлик саноати тармоқлари ходимлари касаба уюшмаси Республика кенгаши раиси А.Хакулов эсдалик совғалари топширди. Тадбирда, шунингдек, Туркиянинг Ўзбекистондаги фавқулодда ва мухтор элчиси муовини Сержан Эвжин қатнашди.\nДастурга асосан хорижлик меҳмонларнинг Самарқанд ва Тошкент шаҳридаги тарихий ва диққатга сазовор жойларга ташрифи уюштирилди.\nМеталлургия ва машинасозлик саноати тармоқлари ходимлари касаба уюшмаси Республика\nкенгашининг ташкилий ишлар бўйича бош мутахассиси


Интернетда пул ишлаш. Google AdSense #1 – Bizness.uz\nМуаллиф: Martimax · Чоп этилган сана 09/04/2019 · Охирги марта янгиланган сана 09/04/2019\nБугун биз сиз билан Google AdSense да пул ишлашни тўлиқ кўриб чиқишга ҳаракат қиламиз. Google AdSense пул ишлашни ўрганиш осон иш бўлмаганлиги сабабли 3 та дарсга, яъни учта мақолага бўлиб ўрганамиз.\n#1 Google AdSense да қандай пул ишлаш мумкин\n#2 Google AdSense да қандай қилиб сайт рўйхатдан ўтказилади. Минимал шартлар.\n#3 Google AdSense да қанча пул ишлаш мумкин ва қандай қилиб даромад оширилади\nЮқоридагилардан кўриниб турганидек бугунги мақоламизнинг номи:\nGoogle AdSense – бу сайтингизнинг траффигини, яъни сайтингизга ташриф буюрувчиларнинг монетизациялангани (фойда келтиришини)ни билдиради. Сиз Google AdSense га уланмаган бўлсангиз бошқа воситалар орқали фойда олишингиз мумкин. Аммо замонамизнинг энг машхур, сайтдан даромад олишга қаратилган платформа бу Google AdSense дир.\nGoogle компанияси икки томонлама даллоллик билан шуғулланади десам муболаға бўлмайди. Катта катта фирмалар, ташкилот ва муассасалар ўзларнинг брендларини, тимсолларни ёки бўлмаса махсулотларни бутун дунёга реклама қилиш ниятида бўлишади.\nGoogle эса дунёдаги энг машхур корпорация бўлиб, улар билан хамкорлик қилиш энг одатий усулдир.\nБу усул қандай ишлайди?\nБир муайян ташкилот махсулотини интернетда реклама қилиш учун\nGoogle га пул тўлайди. Google эса ўз навбатида ушбу пулларнинг бир қисмини фойдаланувчиси кўп бўлган сайтларда юқоридаги ташкилотнинг махсулотларини реклама баннерлари орқари реклама қилишни бошлайди. Хар бир рекламага босилган кликлар учун эса сайтнинг эгаси фойда олишни бошлайди.\nБир кўринишда Google AdSense да пул ишлаш осон ишга ўхшаб кўринади. Аммо…. Сиз интернетда кўплаб шу мавзуга тегишли бўлган мақолаларни ўқишингиз мумкин. Уларнинг кўпида Google AdSense да осон пул ишлаш, Google AdSense пул ишлашнинг энг осон усули деб ёзилган бўлади. Сиз ушбу мақолаларга ишонмасангиз бўлади. Бу одамларни жалб қилишнинг бир усулидир.\nGoogle AdSense да Ўзбекистонда пул ишлаш мумкинми?\nБу саволга жавоб Ха! Аммо бунинг учун бир нечта тўсқинликлар мавжуд. Бу ҳақда “#2 Google AdSense да қандай қилиб сайт рўйхатдан ўтказилади. Минимал шартлар.” мақолада кўриб чиқамиз .\nGoogle AdSense да пул ишлашга қўл уришдан олдин олдингизда турган машшақатдан қўрқмасликни ўрганинг. Сизнинг сайтингизга қанча кўп одам кирадиган бўлса сизнинг даромадингиз ҳам ўшанча кўп бўлиши мумкин.\nGoogle AdSense да икки хил усулда пул топшингиз мумкин:\nЎз сайтингиз ёрдамида\nБлогспот ёрдамида (Blogspot.com)\nЎз сайтингиз ёрдамида – юқорида айтиб ўтиганимдек сайтингизга ташриф буюрувчиларнинг хисобига даромад топасиз. Ўз сайтингиз ёрдамида ишлашнинг яхши ва ёмон томонлари мавжуд\nСайтнгизнинг хохлаган жойида ўзгартиришлар киритаси\nХохлаганчи мавзуларда мақолалар ёзасиз\nРеклама кодларини хам хохлаган жойингизда жойлаштирасиз\nХар хил дизайнларни қўллаб кўрасиз ва фойдаланувчига ёқганини жойлаштирасиз.\nАлохида домен ва хостинг Google AdSenseда қадрлироқ хисобланади\nХостинг ва домен учун тўловлар\nХостингда хажм муаммоси\nАбонент тўловига боғлиқ тезликка чегирмалар\nКориб турганингиздек Ўз сайтингиз ёрдамида пул ишлашда танганинг икки томони мавжуд. Аммо шуниси аниқки яхши томони кўпроқ.\nБлогспот ёрдамида (Blogspot.com) – бунда сиз Google компаниясининг блоглар учун махсус яритилган платфомасида ишлайсиз.\n“сайтингизнинг-номи”.Blogspot.com деб сизнинг сайтингиз номланишни бошлайди ҳамда сиз ўз болгингизни юрита бошлайсиз. Бунда сиз хеч қандай харажатларга қўл урмайсиз.\nХажм муаммоси йўқ\nДизайн ўзгартириш чекланган\nРекламаларни хохлаган жойларда қўйиш имконияти мавжуд эмас\nДоменнинг 2-даражада бўлганлиги\nБепул хостинглар пуллик хостингларга нисбатан анча обрўси паст\nФойдаланувчиларни жалб қилиш муаммоси вужудга келади\nКўриб турганингиздек бунда ёмон томонлар яхши томонларга нисбатан кўпроқ.\nАлбатта, сиз кўпроқ даромад олиш ниятида бўлсангиз пуллик хостинг ва 1-даражали доменлардан фойдаланганлигингиз маъқул.\nКейиги мақолада Google AdSense да қандай қилиб сайт рўйхатдан ўтказилишини ва минимал шартлар қандай бўлишлигини кўриб чиқамиз.\nМеткалар: Google AdSenseInternetda pul ishlash


Россияда GM Uzbekistan савдоси 25 % га ошди - 11.03.2016, Sputnik Ўзбекистон\nРоссияда GM Uzbekistan савдоси 25 % га ошди\nРоссия бозорида Ўзбек автомобиллари орасида Gentra энг оммавийси бўлиб у савдоси чаққон автомобиллар рўйхатидан 25 ўринни эгаллади. 11.03.2016, Sputnik Ўзбекистон\n12:56 11.03.2016 (янгиланди: 12:58 11.03.2016)\n© UzAutoGentra автомобили тақдимоти\nРоссия бозорида Ўзбек автомобиллари орасида Gentra энг оммавийси бўлиб у савдоси чаққон автомобиллар рўйхатидан 25 ўринни эгаллади.\nТОШКЕНТ, 11 мар — Sputnik. GM Uzbekistan корхонаси 2016 йил февралида Россия бозорида 1,6 минг дона автомобил сотиб, ўтган ойга қараганда савдо ҳажмини 25% га оширди, Европа Автомобил ишлаб чиқарувчилари ассоциацияси хабарига кўра.\nЎзбекистонда автомобил олди-сотдиси осонлаштирилди\n10 Март 2016, 16:54\nЯнварда Россияда GM Uzbekistan 1,3 минг дона автомобиль савдо қилган эди.\nРоссия бозорида Ўзбекистонда ишлаб чиқарилган автомобиллар орасида Gentra энг кўп сотилган модел бўлди. Охирги икки ой давомида Россияликлар 2,1 минг дона Gentra сотиб олишди.\nРоссия ҳудудида ушбу йилнинг феврал ойида жами 111 мингта автомобил харид қилинган.


Бухорога келган сайёҳлар сони сўнгги бир ярим ой ичида 10 фоизга кўпайди\n00:23 18 Феврал 2018\n13:10 15.11.2017 (Янгиланган 13:15 15.11.2017) Ҳавола олиш\nБундан аввал, таниқли Россия ишбилармони Алишер Усмонов Бухорода янги сайёҳлик мажмуасини барпо этиши ҳақида хабар берилганди. Ушбу мажмуа таркибида замонавий кичик қаватли мехмонхоналар, маданий, соғломлаштириш, савдо-сотиқ ҳамда кўнгил очар марказлар қурилади.\nТОШКЕНТ, 15 ноя — Sputnik. 2017 йил октябр ва ноябр ойи бошидаги муддат давомида Бухоро вилоятига ташриф буюрган хорижий сайёҳларнинг сони 10 фоизга кўпайди, деб хабар қилди Туризмни ривожлантириш давлат қўмитаси матбуот хизмати.\nБухоро вилоятида қадимий обидаларига 590 минг киши ташриф буюрди. Улар ичида энг кўпи (90 фоиз) ўзбекистонликлар ташкил қилади.\nТуристы в Бухаре\nХорижий сайёҳлар энг кўп — 70 минг нафари Баҳоуддин Нақшбанд ёдгорлик мажмуасига ташриф буюришди.\nЎзбекистон Вазирлар Маҳкамаси янги сайёҳлик ҳудуди учун алоҳида жой ажратиб берди. Лойиҳа ташаббускорларига Гиждувон кўчаси ва "Кўҳна ва боқий Бухоро" маданий маърифий мажмуаси ўртасидаги майдони 10 гектар бўлган ер жой берилди.\nУшбу қурилиш объекти яратишига Миллий банкнинг кичик корхонаси NBU Bukhara Invest жавобгар бўлади. Лойиҳанинг батафсил концепцияси 2018 йил январ ойига қадар ишлаб чиқиш зарур.\nЎзбекистон президенти анъанага кўра ҳафта охирида вилоятлардан бирига ташриф буюрди. Бу сафар Мирзиёев Бухоро вилоятида амалга оширилган ва оширилаётган ишларни кўздан кечирди\nИИВ ҳузуридаги тергов департаменти, Жиззах вилояти ва Қорақалпоғистон Республикаси Хўжайли тумани ИИБларида янги тайинловлар амалга оширилди\nДастлабки тажриба-синов лойиҳаси Тошкентда ўтказилиши мўлжалланмоқда\n17:44Мирзиёевнинг Бухорога ташрифи нималари билан ёдда қолади\n15:04Ўзбекистон ИИВ тизимида янги тайинловлар амалга оширилди\n14:48Мирзиёев ҳарбий қисмдаги хизмат ва яшаш шароитлари билан танишди\n13:47Ўзбекистонда деҳқон бозорлари хусусий компанияларга ўтиши мумкин\n13:15Марков: Ўзбекистон - Россиянинг углеводород қазиб олиш бўйича етакчи ҳамкори\nМосквада кўча супурувчилар неча пул маош олиши маълум бўлди\nЎзбекистонда юзга суртиладиган хавфли крем аниқланди


Америка тарихидаги энг қиммат уй сотувга қўйилди - hudud24.uz\n2021, 27-Yanvar | 19:04\nБош саҳифа Life style Америка тарихидаги энг қиммат уй сотувга қўйилди\n11:55 / 14-01-2021\nАҚШ тарихидаги энг қиммат уй – Калифорния штати Лос-Анжелес шаҳрининг ҳашамдор мавзеси ҳисобланадиган Бель-Эйрдаги қаср сотувга қўйилди. The One номи билан машҳур бўлган ушбу қаср 340 миллион долларга баҳоланган. Бу ҳақда The Sun хабар бермоқда.\nНашрнинг маълум қилишича, салкам 10 минг квадрат-метр майдондаги бу тураржой Ер юзидаги энг катта хусусий уй саналади. The One ер сатҳидан анча баланд нуқтада тикланган бўлиб, у ердан Лос-Анжелес кафтдек кўриниб туради.\nҚаср 21 та ётоқхона, 42 та ваннахона, 5 та бассейн, кегельбан ўйнаш учун тўрт йўлакли майдонча, 30 та автомобил учун мўлжалланган гараж, кинотеатрни ўз ичига олади. Шунингдек, бинонинг бир қаноти хайрия тадбирлари ўтказиш учун мўлжалаб қурилган. Интерьерлар ғайриоддий мебеллар ҳамда нейтрал ранглар гаммаси билан ажралиб туради. Уй замонавий санъат асарлари билан безатилган.\nУшбу қаср америкалик кинопродюсер Найл Найамига тегишли. У The One қасрини 2013 йилдаёқ қуришни бошлаган эди. Уй қурилишида 600 дан ортиқ одам иштирок этган. Уйнинг лойиҳаси машҳур меъмор Пол Маклин томонидан ишланган.\nАйни пайтга қадар, АҚШ тарихида энг қиммат нархда сотилган уй Нью-Йорк штатининг Хэмптон шаҳрида жойлашган бўлиб, у 2014 йилда 137 миллион долларга баҳоланган.\nАввалги мақолаЖССТ вакили касалланиш яна авжига чиқаётганини айтди\nКейинги мақола2020 йилда Ўзбекистонда экспорт ҳажми 15,1 млрд долларни ташкил этди


«AMANAT» партиясининг замонавийлашув дастури доирасида спорт мусобақалари уюштирилмоқда. Куни кеча «QAISAR» ҳарбий-ватанпарварлик лойиҳаси доирасида Туркистон шаҳрида илк бор минтақавий саралаш ўйинлари ўтказилди. Лойиҳанинг мақсади – ёшларда ватанпарварлик ва ахлоқий-руҳий фазилатларни шакллантириш ва такомиллаштириш.\nЛойиҳа “Яссы” бошланғич партия ташкилотининг ҳомийлик маблағи ҳисобидан ва вилоят ёш депутатлар корпуси қўллови билан амалга оширилди. «AMANAT» партияси Туркистон вилоят филиали қошидаги ёшлар қаноти раиси Жансерик Жуманнинг таъкидлашича, мусобақада 10-11-синф ўқувчилари иштирок этиб, иккинчи босқич саралашидан ўтишди.\nСпорт мусобақаларига 6та тумандаги 11та мактабдан ҳарбийгача тайёргарлик бўйича кучлилар сафидан жой олган ўқувчилар иштирок этишди. Ҳар бир жамоа таркибида 3 нафар ўғил бола ва 2 нафар қиз бола куч синашди. Биринчи босқичда «Түркістан Арена» ўйингоҳида 3000 ва 1000 метрга югуриш мусобақалари ўтказилди, навбатдаги босқич эса «OLIMPIC» марказида уюштирилиб, унда иштирокчилар сув спорти турлари бўйича беллашадилар.\nИкки босқич натижаларига кўра, 1-ўринни Кентов шаҳридаги М. Қошғарий номли мактаб, 2-ўринни Сариоғоч туманидаги Ж. Жабаев номидаги 75-сонли мактаб, учинчи ўринни эса Саврон туманидаги А. Югнакий номли мактаб эгаллади.\nМинтақавий саралаш босқичи ғолиблари 3-6 май кунлари Алмати шаҳрида ўтадиган республика турнирида Туркистон вилояти шарафини ҳимоя қилади.\n«AMANAT» партияси вилоят филиалининг матбуот хизмати, 2022-04-28, 00:57 170\nҚозоғистон тараққиётида янги босқич 46\nСпартакиада бошланди 63\nЗанғар Нурланули теннис марказини очди 88\nЖурналистлар спартакиадаси бошланди 88\n''Саломатлик сари 10 минг қадам'' 105\nСербияликлардан маҳорат дарси 74


UMS ҳукумат мобил алоқа оператори бўлади – Газета.uz\nҲукумат мобил алоқасини жорий этиш вазифалари UMS зиммасига юклатилди. Маълумотларни криптографик ҳимояловчи UzChat мессенжери унинг асосий ўзига хосликларидан бири бўлади.\nLotinchada 25 декабр 2018, 22:40 Иқтисодиёт Технологиялар\nUMS компанияси ҳукумат мобил алоқасини жорий этиш, давлат электрон хизматларини кўрсатиш бўйича маълумотларни қайта ишлаш марказини ривожлантириш юзасидан иш бошлайди. Бу ҳақда компания бош директори Собир Арипов «Ўзбекистон 24» телеканали «Ахборот 24» дастурига маълум қилди.\nUMS платформасида давлат сектори учун ягона миллий лойиҳа бошқаруви ахборот тизими, UzChat мессенжери ва блокчейн технологияси ташкил этилади. Президент ҳузуридаги Лойиҳа бошқаруви миллий агентлиги билан ҳамкорликда 2019−2021 йилларда UMS`ни ривожлантириш концепцияси ишлаб чиқарилади. Ҳужжат Ўзбекистонда мобил алоқа ва рақамли хизматларни стратегик ривожлантириш бўйича «Йўл харитаси» бўлади.\n«Ҳукумат аъзолари ва давлат органлари ишчиларини мобил алоқа билан таъминлаш UMS компанияси учун фаолиятининг яна бир стратегик йўналиши бўлади, — деди оператор тижорий директори Лола Филатова. — Ҳукумат мобил алоқаси учун тариф режалари декабрь сўнгига қадар ишга туширилади, ҳозирда тайёргарлик ишлари олиб борилмоқда. Ҳукумат ташкилотлари ходимлари унга босқичма-босқич уланади».\nҲукумат мобил алоқасининг ўзига хосликларидан бири шундаки, фақат унинг фойдаланувчилари ҳукумат корпоратив UzChat мессенжерига уланиш имкониятига эга. Мобил илова Лойиҳа бошқаруви миллий агентлиги томонидан ишлаб чиқилди ва мессенжерлар соҳасида биринчи инновацион миллий ишланма ҳисобланади, дейилади дастурда.\nУ барча замонавий мессенжерларда мавжуд бўлган овозли ва видеоқўнғироқларни қўллаб-қувватлаб, гуруҳ бўлиб видеоконференция ташкил этишга имкон беради. Конференцияда кўпи билан 256 фойдаланувчи иштирок эта олади. Бу онлайн режимда видеойиғилишлар ва конференциялар ўтказишга хизмат қилади.\nЮборилувчи маълумотлар — овозли ва видеохабарлар — криптографик ҳимояланган ҳамда Ўзбекистон ҳудудида ва ундан ташқарида конфиденциаллик тўлиқ таъминланган, дейилади репортажда. Дастурни компьютерга ҳам ўрнатиш мумкин.\nАлоқа учун Ўзбекистондаги сервердан фойдаланилади, маълумотлар шифрланган кўринишда серверда сақланиб, уларни ҳатто мессенжер админстратори ҳам кўра олмайди, дейилади кўрсатувда.\nUzChat мессенжерининг давлат хизматчилари ўртасида ахборот алмашиш тезкорлигини оширишга хизмат қилиши кутилмоқда.\n2019 йил 1 апрелдан ҳукумат мобил алоқаси давлат органлари ва хориждаги дипломатик миссиялар ходимлари учун мажбурий бўлади. Биринчи бўлиб ундан Ташқи иқтисодий алоқалар миллий банки ходимлари фойдаланишни бошлайди.


Россиялик шоу-бизнес юлдузлари “Рус радиоси”га бойкот эълон қилиб, ўз радиоларини ташкил қилмоқчи\n18:45 / 19.08.2015\nРоссиялик шоу-бизнес вакиллари “Рус радиоси”га бойкот эълон қилмоқчи. Бу ҳақда «Говорит Москва» радиоси продюссори Иосиф Пригожин маълум қилган.\nПригожиннинг таъкидлашича, санъаткорлар эфир орқали ўз қўшиқларига изоҳ беришга тайёр. Бундан ташқари, улар “Олтин граммофон” танловида қатнашишдан бош тортиб, ўз радиостанциясини ташкил этишга тайёргарлик кўришмоқчи. Бадиий кенгаш таркибига эса Филипп Киркоров, Алла Пугачёва, Валерия, Кристина Орбакайте ва бошқалар кириши айтилган. Янги станция форматини ижрочиларнинг ўзлари белгилашади.\nСанъаткорлар “Рус радиоси”ни Сергей Архипов тарк этиб, унинг ўрнига Сергей Кожевников эгаллаганидан сўнг шундай қарорга келишган. Медиаменежер эса лавозимидан бўшашига радио дастурий сиёсатига бир қатор амалдорларнинг аралашуви сабаб бўлганини айтиб ўтган.\nАрхипов сўзларига кўра, «Госконцерт» раҳбари Сергей Бунин ундан эфирдаги барча “эски қўшиқ”ларни олиб ташлашни талаб қилган.


Асака автомобиль заводида Ислом Каримов ёдгорлик мажмуаси очилдиHaqida.net\nHome Dunyo Асака автомобиль заводида Ислом Каримов ёдгорлик мажмуаси очилди\nАсака автомобиль заводида Ислом Каримов ёдгорлик мажмуаси очилди\nТОШКЕНТ, 6 дек – Sputnik. Ўзбекистон Вазирлар Маҳкамаси, Давлат архитектура ва қурилиш қўмитаси ҳамда Андижон вилояти ҳокимлиги билан келишилган ҳолда Асакадаги автомобиль заводи ҳудудида Ислом Каримов ёдгорлик мажмуаси барпо этилди. Бу ҳақда завод матбуот хизмати хабар берди.\nНовости Узбекистана / Шерзод ИкрамутдиновМирзиёев Ислом Каримовнинг юбилейини нишонлаш бўйича қарорни имзолади\nШунингдек, заводда доимий равишда фаолият юритадиган «Ислом Каримов ва Ўзбекистонда автомобиль саноатининг ривожи» кўргазма-музей иш бошлади.\n“Биринчи Президент Ислом Каримовнинг Ўзбекистон учун мутлақо янги бўлган соҳа — автомобилсозлик саноатига асос солиши ва уни ривожлантириш ташаббусининг ҳаётга татбиқ этилгани истиқлол солномасидаги муҳим саҳифаларидан бири бўлиб қолди. Асака автомобиль заводига асос солинишида унинг ўзи бевосита иштирок этди”, дейилади матбуот хизмати хабарида.\nЭслатиб ўтамиз, Ўзбекистон президент Шавкат Мирзиёевнинг 2017 йил 25 январдаги «Ўзбекистон Республикасининг Биринчи Президенти Ислом Каримовнинг хотирасини абадийлаштириш тўғрисида»ги қарорига мувофиқ Асака шаҳридаги автомобиль заводига Ислом Каримов номи берилди.\nПутин президентлик сайловида иштирок этишини эълон қилди


«Ҳоким ҳамда прокуратура органининг захира кадри сифатида 10 миллион сўмдан ошиқ маош оламан» — Шаҳрисабз тумани ҳокими - Daryo\n12:14, 01.08.2021 33214\n«Ҳоким ҳамда прокуратура органининг захира кадри сифатида 10 миллион сўмдан ошиқ маош оламан» — Шаҳрисабз тумани ҳокими\nҚашқадарё вилоятининг Шаҳрисабз тумани ҳокими Самад Ҳасанов ҳокимлиги ва прокуратура органининг захира кадри сифатидаги ишига 10 миллион сўмдан ошиқ маош олишини очиқлади. Бу ҳақда ҳокимнинг журналист ва блогерлар билан мулоқотида маълум қилинди, дея хабар берди «Дарё» мухбири.\nТаъкидланишича, 2021 йилнинг 29 июль куни Шаҳрисабз тумани ҳокимлиги ташаббуси билан туманнинг Мираки қишлоғида вилоятда фаолият юритувчи журналист ва блогерлар учун пресс-тур ташкил этилган.\nПресс-тур давомида ташкил этилган матбуот анжуманида ҳоким Самад Ҳасанов журналист ва блогерларни қизиқтирган саволларга жавоб берган.\nМулоқотда «Дарё» мухбири ҳокимнинг прокуратура тизимидан чиққанини ва айни кунда ҳам прокуратура тизимининг захира кадри ҳамда ҳоким сифатида қанча маош олиши, ҳокимлик фаолияти давомида неча маротаба жазолангани билан қизиқди.\n«Фаолиятимга бир йил бўлди. Ҳозирча жазоланганим йўқ. Аммо раҳбар менинг камчилигимни кўриб, танбеҳ берса ёки жазоласа, бу менинг эртага хулоса қилишимга сабаб бўлди. Шунингдек, давлат раҳбарининг селектор йиғилишларида ёки вилоят ҳокимининг оддий кундалик йиғилишида ҳам Шаҳрисабз туманига ёки менинг фаолиятимга эътироз бўлса, бу — мен учун жазо бўлади. Энг ёмони аҳоли менинг фаолиятимдан қониқмаса ёки мурожаатига ўз вақтида жавоб бермаганим учун эътироз билдирса, бу янаям оғир жазо», — деди туман ҳокими.\nҲокимнинг маълумот беришича, у прокуратура тизимида 17 йил фаолият юритган.\n«Прокурор сифатида 17 йил фаолият юритиб, расман бир маротаба жазоланганман. Аммо кўпчилик сингари оғзаки танбеҳ ва огоҳлантиришлар ҳам олганмиз», — дейди Самад Ҳасанов.\nШаҳрисабз ҳокими саволга жавобан маоши ҳақида ҳам тўхталиб ўтган.\n«Прокуратура захира кадри сифатида, шунингдек, ҳоким сифатида Вазирлар Маҳкамасининг қўшимча ойлиги билан 10 миллион сўмдан ошиқроқ маош оламан. Шукрки, маошимиз яхши ва бугунги кундаги оилавий эҳтиёжларимизга етарли. Аммо шу маошни оқлаяпмизми имкон қадар масъулиятли бўлишга, бюджет пулларини оқлашга ҳаракат қиляпмиз. Бунга энди кўпроқ халқ баҳо беради», — деди туман ҳокими журналист ва блогерлар билан мулоқотда.\nМавзуга доир: Ўзбекистонда депутатлар, ҳокимлар, вазирлар ва бош вазир ўринбосарларининг маошлари миқдори ошкор қилинди\n07:33, 05.09.2021 128222\n10:31, 01.09.2021 116013\n14:12, 12.09.2021 116399\n20:19 Бугун 9\n19:59 Бугун 2681\n19:38 Бугун 11680\n19:17 Бугун 10181\n07:17, 25.09.2021 115770\n18:30, 24.09.2021 81741\n22:37, 24.09.2021 64371\n12:27, 25.09.2021 63242


Константин Паустовский. Устара (ҳикоя) — www.ziyouz.uz\nБош саҳифа Жаҳон насри онлайн антологиясиКонстантин Паустовский (1892-1968; Россия)Константин Паустовский. Устара (ҳикоя)\nКонстантин Паустовский. Устара (ҳикоя)\nТун бўйи қор аралаш ёмғир ёғди. Шимол томондан эсган шамол маккажўхорининг ириган пояларида хуштак чалар, немислардан садо чиқмасди. Қирғоқ яқинида турган қирувчи кема онда-сонда тўпларидан Мариуполь томонга ўқ отиб қўярди. Шунда қора бир гулдирак чўлни ларзага солар, снарядлар бошингиз тепасида таранг тортилган бўз йиртилгандай товуш чиқариб, қоронғулик қаърига учишарди.\nЁмғир таъсирида ялтироқ бўлиб қолган каска кийган икки жангчи тонгда майор истиқомат қиладиган лойсувоқ уйга кекса, паст бўйли бир кишини олиб келишди. Унинг ҳўл катак камзули баданига ёпишиб қолган, оёқларида катта-катта лой бўлаклари осилиб ётарди.\nЖангчилар майор олдидаги столга тинтув чоғида қариянинг ёнидан топилган буд-шуд нарсалар – паспорт, устара ва соқол қиришда ишлатиладиган чўткачани жимгина қўйдилар-да, чол жарликдаги қудуқ олдида қўлга олинганини айтдилар.\nҚария сўроқ қилинди. У Мариуполь театри сартароши армани Аветис эканини айтди ва кейинчалик қўшни қисмларда ҳам узоқ вақт тилдан-тилга кўчиб юрган воқеани ҳикоя қилиб берди.\nСартарош немислар келгунча Мариуполдан қочиб кетишга улгурмади. У қўшниси – яҳудий аёлнинг икки ўғилчаси билан бирга театр ертўласига яширинди. Қўшни аёл бундан бир кун олдин нон олиб келиш учун шаҳарга кетгани кўйи қайтиб келмади. Афтидан, у бомбардимон пайтида ҳалок бўлганди.\nСартарош ертўлада болакайлар билан бир кеча-кундуздан кўпроқ вақтни ўтказди. Болалар бир-бирларининг пинжларига тиқилиб ўтиришар, ухлашмас, нуқул нимагадир қулоқ тутишарди. Тунда болаларнинг кичкинаси баралла йиғлаб юборди. Сартарош унга дўқ-пўписа қилганди, болакай жимиб қолди. Шунда сартарош камзули чўнтагидан илиқ сувли шишани олиб, болага ичирмоқчи бўлди, лекин у ичмади, лабини четга бурди. Сартарош болакайнинг иягидан ушлади – унинг юзи ҳўл, иссиқ эди – ва зўрлаб сув ичирди. Бола ҳиқиллаб, ютоқиб ичар, лойқа сув билан қўшиб кўз ёшларини ҳам ютмоқда эди.\nИккинчи кеча-кундуз деганда немис ефрейтори ҳамда икки аскар болалар ва чолни ертўладан чиқариб олдилар-да, ўз бошлиқлари – лейтенант Фридрих Кольберг ҳузурига олиб келдилар.\nЛейтенант тиш врачи ташлаб кетган хонадонда яшарди. Қўпориб олинган ойна ромлари тахта билан бекитилган, хоналар қоронғу, совуқ – Азов денгизи устидан рутубатли бўрон ўтмоқда эди.\n– Қанақа томоша бу ўзи?\n– Уч жуҳудни тутиб олдик, жаноб лейтенант! – ахборот берди ефрейтор.\n– Ёлғоннинг нима ҳожати бор, – деди лейтенант мулойимлик билан. – Болакайлар жуҳуд, тўғри, лекин мана бу қари майиб бориб турган грек, эллинларнинг буюк авлоди, полепонес маймуни, гаров ўйнайман. Нима дединг! Сен арманимисан? Менга буни нима билан исбот этасан, ириган мол гўшти?\nСартарош индамади. Лейтенант этигининг учи билан олтин ромнинг охирги бўлагини печкага тиқди ва асирларни қўшни бўш хонадонга олиб боришни буюрди. Кечга томон лейтенант дўсти, хўппасемиз учувчи Эрли билан шу ерга келди. Улар қоғозга ўроғлиқ иккита катта шиша олиб келишганди.\n– Устара ёнингдами, – сўради лейтенант сартарошдан. – Шунақами? Ундай бўлса, бу фариштасурат жуҳудваччаларнинг бошларини тарашлаб қўй!\n– Нима кераги бор, Фри? – эринчоқлик билан сўради учувчи.\n– Болакайлар жуда чиройли, – деди лейтенант. – Шундай эмасми? Мен\n– Уларнинг чиройини бироз бузмоқчиман. Ана шунда уларга камроқ ачинамиз.\nСартарош болаларнинг сочини тап-тақир қилиб олди. Улар бошларини эгганча йиғлаб ўтиришар, сартарош эса кулимсираб қўярди. Доимо бошига бахтсизлик тушса, у шунақа қийшиқ жилмаярди. Бу жилмайиш Кольбергни алдади, – лейтенант ўзининг беозор ҳазили қари арманини завқлантиряпти деб ўйлади. Лейтенант ўғилчаларни стол атрофига ўтқазди, шишанинг оғзини очди ва тўрт стаканни тўлдириб арақ қуйди.\n– Сенга арақ бермайман, Ахиллес, – деди у сартарошга, – кечқурун соқолимни қиришингга тўғри келади. Сизларнинг гўзал жононларингизникига меҳмонга бормоқчиман.\nЛейтенант болакайларнинг тишларини куч билан очиб, ҳар қайсисининг оғзига бир стакандан арақ қуйди. Болакайларнинг афтлари буришар, нафаслари тиқилар, кўзларидан ёш оқарди. Кольберг стаканни учувчи билан уриштириб, арақни ичди ва шундай деди:\n– Мен доимо юмшоқ усулларнинг тарафдори эдим, Эрли.\n– Сенга, ахир, бекорга ажойиб Шиллеримизнинг номини беришмаганда, – жавоб берди учувчи, – ҳозир улар рақс туша бошлашади.\nЛейтенант болаларнинг оғзига яна бир стакандан арақ қўйди. Болакайлар ўзларини ҳимоя қилишди, лекин лейтенант ва учувчи қўлларини қисиб, арақни секин-аста қуйиб, бояқишлар охиригача ичишини кузатишар, қийқириб туришарди:\n– Хўш! Ана шундай! Ширинми? Қани, яна бир марта! Жуда зўр!\nБолаларнинг кичиги қайт қила бошлади. Унинг кўзлари қизариб кетганди. У ўриндиқдан сирғалиб тушди-ю, ерга ётди. Учувчи унинг қўлтиғидан ушлаб, ўтирғизиб қўйди ва оғзига яна бир стакан арақ қуйди. Шунда болаларнинг каттаси биринчи марта чинқириб юборди. У қулоқни тешгудек қичқирар, қўрқувдан дум-думалоқ бўлиб қолган кўзларини лейтенантдан узмасди.\n– Жим бўл, итвачча! – бақирди лейтенант.\nУ болалардан каттасининг бошини орқага ташлаб, шишадан тўппа-тўғри оғзига арақ қуйди. Бола ўриндиқдан қулаб тушди, девор томонга эмаклаб кетди. У эшикни ахтарар, афтидан кўр бўлиб қолганди, шунинг учун боши билан кесакига урилди, оҳ тортди ва жимиб қолди…\n– Кечга томон, – деди сартарош бўғилиб, – болакайларнинг иккаласи ҳам ўлди. Улар худди яшин ургандек қоп-қора, ғужанак бўлиб ётишарди.\n– Кейин нима бўлди? – деди майор ва столда ётган буйруқни ёнига тортди. Қоғоз баланд овоз чиқариб шиғиллади. Майорнинг қўллари титрарди.\n– Кейинми? – сўради сартарош – майлингиз – кейин лейтенант соқолини қириб қўйишимни буюрди. У маст эди, бўлмаса бундай аҳмоқликка бормасди. Учувчи кетди. Биз лейтенант билан унинг иситилган уйига бордик. У ойна олдига ўтирди. Темир шамдондаги шамни ёқдим-да, унинг юзини совунлай бошладим. Шамдонни ойна олдидаги ўриндиққа қўйдим. Сиз бунақа шамдонларни кўрган бўлишингиз керак: сочлари ёйилган аёл қўлида гул ушлаб турибди, шу гул косасига шам қўндирилган. Мен мағзавали чўткани лейтенантнинг кўзларига босдим. У қичқирди, лекин мен темир шамдонни олиб, бор кучим билан немиснинг чаккасига уришга улгурдим.\n– Тил тортмай ўлдими? – сўради майор.\n– Ҳа, тил тортмай ўлди. Кейин мен сизлар томонга ўтиб олиш учун икки кун йўл босдим.\nМайор устарага нигоҳ ташлади.\n– Нега устарага қараганингизни тушуниб турибман, – деди сартарош. – Сиз устарадан фойдаланса бўлмасмиди, демоқчисиз. Шундай қилсам маъқулроқ эди. Аммо биласизми, устарани кўзим қиймади. Бу эски инглиз устараси. Ўн йилдан бери шу билан ишлайман.\nМайор ўрнидан туриб, сартарошга қўл узатди.\n– Бу кишининг қорнини тўйғазинглар, – деди у жангчиларга, – ва қуруқ энгил-бош топиб беринглар.\nСартарош эшикка чиқди. Жангчилар уни дала ошхонаси томон олиб кетишди.\n– Эҳ, оғайни, – деди жангчиларнинг бири ва қўлини сартарошнинг елкасига қўйди, – кўз ёшлари юракни ҳолсизлантиради. Бунинг устига, мўлжални ҳам кўриб бўлмайди. Уларни битта қўймай қириб ташлаш учун кўзларда нам бўлмаслиги керак. Тўғрими гапим?\nСартарош бош қимирлатиб унинг фикрига қўшилди.\nҚирувчи кема тўплардан ўт очди. Қўрғошинранг сув тўлқинланди, қорайди, лекин шу оннинг ўзида осмон акси – туманли яшил рангига қайтди.\nРусчадан Жўра Фозил таржимаси\n← Аввалги Аввалги Александр Куприн. Сўнгги ижро (ҳикоя)\nКейинги → Кейинги: Сергей Есенин. Бобил ва дўст (ҳикоя)


Василий Шукшин. Кузда (ҳикоя) | www.ziyouz.uz\nБош саҳифа Жаҳон насри онлайн антологиясиВасилий Шукшин (1929-1974; Россия)Василий Шукшин. Кузда (ҳикоя)\nПаромчи Филипп Тюрин радиодан сўнгги ахборотни охиригача эшитиб бўлгач, анча вақтгача дастурхон устида миқ этмади.\n– Нимага тинч ўтиришмайди-а, – деди жаҳл билан.\n– Яна ким ғашингга тегаяпти? – сўради дўриллаган овоз билан қўллари эркакларникидай бақувват, баланд бўйли кампири.\n– Бомба ёғдираяпти! – радиокарнай томонга қош учирди Филипп.\n– Кимнинг устига?\n– Въетнамликлар устига-да.\nКампирга чолининг сиёсатга қизиқиши ёқмас, ғашини келтирар, баъзида шу бемаъни сиёсатни деб иккиси жиғиллашиб қолган вақтлари ҳам бўлган. Аммо ҳозир кампирнинг уришишга ҳуши ҳам, вақти ҳам йўқ эди. У бозорга шошилаётганди.\nФилипп паромга бориш учун иссиқроқ кийиниб олгач, диққатини жамлаб жиддий ҳолда уйдан чиқди. У анчадан бери, урушдан қайтгандан буён паромчи бўлиб ишлайди. Урушда бошидан яраланган, шунинг учун ҳам энгашиб ишлайдигани – ўз касби дурадгорликка ярамаслигини билиб паромчиликни танлаганди.\nСентябрнинг охирлари эди, ёқимсиз совуқ шабада эсарди, оёқ остидаги ер билчиллаб ғашга тегади. Қишлоқ дўкони ёнида ўрнатилган радиокарнайдан шамол тонгги жисмоний тарбия мусиқаси садоларини юлқиб олиб келади. Қишлоқни чўчқаларнинг чийиллаши-ю хўрозларнинг қичқириғи тутиб кетган.\nЙўлда учраган қишлоқдошлари Филипп билан бошини қимирлатиб саломлашар, улар нон олиш учун дўконга ёки бозорга бориш учун автобус бекатига шошилишарди. Филипп уйидан паромгача бўлган бу йўлни эрталаблари ҳеч қандай ўй-хаёлларсиз босиб ўтишга ўрганиб қолган эди. Тўғри, у хаёлга бериларди, лекин ҳозиргидай паром ҳақида ёки бугун кун бўйи кимнидир тарбиялаб қўйиши ҳақида эмас. Бугун ҳаммаси тушунарли. У ҳозир қандай қилиб америкаликларни уруш қилмай тинчитишни ўйлаб борарди. Бир нимага ҳайрон бўлса-да, аммо ҳеч кимдан сўрамайди: нима учун, уларни ракеталаримиз билан туртиб қўйиш мумкин эмас? Ахир икки кунда ҳаммасини ҳал қилса бўлади-ку. Филипп ёшлигидан жуда уддабурон эди. Янги ҳаёт тарзига осонгина кўникди, колхозлаштириш даврида ғайрат кўрсатди… Ҳеч ким билан муштлашмасди-ю, аммо кўп баҳслашар, бақирар… иккиланганларни ишонтирар, ҳаяжонланарди. Коммунист эмас эди, раҳбарлар бу хусусида негадир гап очишмаган бўлса-да, Филипп билан доим ҳисоблашар, у эса сидқидилдан ёрдам бериб юраверарди. Унингсиз ишлари битмаслигини ўйлаб Филипп ич-ичидан ғурурланиб қўярди. Масалан, унга сайловолди компаниясида келган масъул кишилар билан қишлоқ кенгашида сайловни қандай ўтказиш тўғрисида маслаҳатлашиш ёқарди. Кимнинг уйига овоз бериш қутисини олиб бориш керак, ким ўзи келади, фақат эрталаб бориб хабардор қилинса, бас… Баъзан сайловчилар орасидан қайси бири қайсарлик қилиб: “Улар менга ўтинимни олиб келишга от бериб туришадими?!» деса, Филиппнинг бундан тепа сочи тикка бўларди. “Ҳой Егор, – дерди шунда у, – ахир бу нима деганинг. Буни сайловга тенглаштириб бўларканми?! Гапингни қара-ю..! Бу ерда сиёсий масала кўндаланг турса, сен отни нимага тиқиштирасан, бузоқни ғунажин билан чалкаштирасан”.\nҚишлоқ бўйлаб баҳс, тортишувлар елдай кезарди. Филипп билан ҳам одамлар жон деб баҳслашишар, аммо ундан гина қилишмас, аксинча, дардини тўкиб сочишар ва “Сен уларга етказиб қўй” дея тайинлашарди. У эса вазиятнинг муҳимлигини ҳис қилар, ҳаяжонланар, ташвиш чекарди. “Эҳ одамлар! – деб ўйларди улкан ишлар оғушида куйиниб. – Уйқусираган каллаварамлар! Йиллар ўтган сайин Филиппнинг ғайрати сўна бошлади. Миясига бир фикр келди: “Бас!” Энди унинг ҳаяжонланиб, бундай ташвишлар ортидан югуришга кучи етмайди. Лекин ҳамон жамоат ишлари, жамиятнинг муҳим масалаларини юрагига яқин олар, хавотирланарди.\nДарёда ёқимли шабада эсарди.Беозор урилади, туртади. Арқонлар шамолда силкиниб ғувиллайди. Лекин яхшиямки, қуёш кўриниб сал кўнгли ёришди.\nФилипп паромда у ёқдан бу ёққа сузди, энг шошқалоқ йўловчиларни ўтказиб бўлгач енгил тин олди. Асаббузарлик тўхтади. Филипп яна америкаликлар ҳақида хаёлга берилганда, баянни варанглатиб тўйчилар келиб қолишди… Замона зайлини қаранг –енгил машиналар рангдор тасмалар, пуфаклар билан безатилган.\nҚишлоққа ҳам шу нарса урф бўлиб кириб келаяпти. Учта машинада келишди… Тўйчилар қирғоққа тушишди. Ширакайф, сершовқинда ўзини жиндай кўз-кўз қилиб мақтанишга мойил тўда. Янгича урф, машиналарда. Боз устига улар тасмалар билан билан безалган бўлса-да, бунақа тўйлар ҳали камчил қишлоқда, ҳамманинг ҳам енгил машина топишга қурби етмайди.\nФилипп тўйни қизиқиш билан кузатди. Бу одамларни танимайди – бу ерлик эмас улар, афтидан қаергадир меҳмонга кетишаётган кўринади. Шляпали бир одам ҳадеб қийшангларди. Бу машиналарни ўша топган чоғи. У тўй тўйдай бўлсин деб тинимсиз чиранарди. Баянчини куй чалишга қистаб, ўзи биринчи бўлиб ўйинга тушди. У бургутдек ўткир кўзларини ҳаммага тикиб, бақир-чақир қилиб оёқларини дўпирлатарди. Фақат унинг бу қилиқларига қараш ноқулай ва уятлироқ. Келин ва куёв ҳам ўзларини ноқулай сезишар, чунки улар бошқаларга нисбатан ҳушёрроқ эдилар. У ҳарчанд ирғишламасин, ҳеч нарсага эришолмади, унинг бу сохта қувноқлиги ҳеч кимга юқмади ва чарчаб қолди…\nПаром сузиб ўтди, машиналар қирғоққа чиқди. Тўйчилар жўнаб кетишди. Филипп эса ўз ҳаёти ҳақида ўйга толди. Унинг уйланиши бунақа бўлганди. Уларнинг қишлоғида Марья Ермилова деган сулув қиз бор эди. Кулча юз, ёноғи қизил, ширин сўз… Силлиққина, кўзни қувнатарди. Бундай гўзал қаллиқ ҳақида фақатгина орзу қилиш мумкин эди. Филипп уни жуда ҳам севар, Марья ҳам уни севарди. Лекин тўй бўлиши арафасида…\nФилипп комсомоллар билан алоқадор эди… ўзи комсомол эмас эди-ю, лекин улар билан бирга юрар, қичқирар, суришишарди. Филиппга комсомолларнинг қишлоқ қариялари раъйига қарши чиқиши ёқарди. Мана қандай бўлганди: замонасоз ёшлар черков никоҳига қарши кўтарилди. Кўз кўриб қулоқ эшитмаган воқеа… Қариялар бирон нарса қилолмас, ғазабланар, қўлига хивчин олиб, гарчи хивчин билан ҳали оғзидан сути кетмаганларнинг эсини киритолмасалар-да, қайтанга баттар уларнинг қаршилигига дуч келишарди. Қувноқ дамлар эди. Филипп ҳам худди шундай, черковда никоҳдан ўтишларига қарши эди. Марья эса черковда никоҳдан ўтишга қарши эмасди. Марьянинг ота-онаси бир сўзли эдилар, унинг ўзи ҳам охири черковда никоҳдан ўтамиз деб қайсарлик қила бошлади. Филипп оғир аҳволга тушиб қолди. У турли гаплар билан Марьяни аврай бошлади, (гапга чечанлик қишлоқда камёб ҳол, балки Марья уни шу учун севиб қолгандир) ишонтирмоқчи бўлар, қишлоқча кўрсаводликни ёмонлар, ҳар хил мақола ва фельетонлардан парчалар ўқиб берар, юраклари эзилиб тишларини ғижирлатарди.\nМарья эса ҳеч нарсани эшитгиси келмас, черковда никоҳдан ўтамиз, тамом, дея бир гапда туриб олган эди. Филипп ўтмишини ўйларкан, ўшанда жудаям аҳмоқона хатога йўл қўйганини тушунди. Ўшанда йўллари айро тушди, ажралишди. Филипп кейинчалик ҳам ўзгармади, қилган ишига афсусланмади, ҳозир ҳам афсусланмайди, ахир қўлидан келганча янги ҳаётни қуришда қатнашди. Бироқ Марьяни қўмсарди.\nБир умр юрак-бағри қон бўлиб йиғлаб, эзилиб яшади. Бирор кун йўқ эдики, у Марьяни эсламаган бўлса. Бошида шунақаям оғир эдики, ҳатто ўзини бир бало қилмоқчи ҳам бўлувди. Йиллар ўтса ҳам юрагидаги дард аримади. Энди оиласи бор – янги фуқаролик қонуни бўйича хотини билан никоҳдан ўтган. Серфарзанд. Юрак эса ҳамон ўртанар, Марьяни деб ўртанарди. Хотини Фекла Кузовникова Филиппдаги бу доимий ғамни сезиб қолгандан буён эрини кўрарга кўзи йўқ. Ва бу теран нафрат аёл қалбида у билан бирга яшаб келмоқда. Филипп эса хотини Феклани ёмон кўрмасди… йўқ. Аммо-лекин, масалан уруш пайти “Сизлар ўз оналарингиз ва хотинларингизни ҳимоя қилаяпсизлар…” – дейишганда у Феклани эмас, хаёлан Марьяни кўз олдига келтирарди. Агар ҳалок бўлганида ҳам Марья ҳақидаги хаёллар билан ҳалок бўларди. Йиллар ўтса-да, ишқ дарди уни тарк этмади. Бироқ юрагини ёндирган олов аввалгидек– эндигина уйланган йилларидагидек ўртамас эди, албатта. Тўғри, ўшанда бир оз камгап бўлиб қолди. Барибир, тарғиботни сусайтирмасди. Аммо гапирганда, ўзининг аччиқ ўй-хаёллари таъсирида, хаёлотидай гапирарди. Гоҳо ўй суриб қолар, бирдан нимадир эсига тушиб, яна одамларни янги ҳаётга ишонтирмоқ ниятида, уларнинг ғафлат босган кўзларини очмоқчи бўларди. Марья эса…\nМарьяни ўшанда қишлоқдан олиб кетишди. Унга қандайдир сўтак (қандайдир эмас, Филипп у билан кейинчалик кўп бора юзма-юз келди) бойвачча Краюшкин қишлоғидан совчи жўнатди… келишди, унаштиришди ва олиб кетишди.. Албатта, черковда никоҳ ўқилди. Орадан бир йил ўтгач Филипп Марьянинг эри Павелни учратиб қолиб:\n– Виждонинг қийналмадими?.. Черковга боришга… – дея уни сўроққа тутди.\nПавел ўзини ажаблангандек кўрсатиб:\n– Нега виждоним қийналиши керак? – деди.\n– Қарияларнинг йўриғига юриб, никоҳ ўқитдингми?\n– Уларнинг йўриғи билан эмас, – деди Павел. – Мен ўзим шуни хоҳладим.\n– Мана шунинг учун ҳам сўраяпман-да, – деди ўзини йўқотиб Филипп. – Виждон қийналмадими? Қарияларни тушуниш мумкин, аммо сизлар-чи?.. Ахир, бу ҳолда ҳеч қачон қоронғуликдан чиқа олмаймиз-ку!\nБунга жавобан Павел сўкинди.\n– Тошингни тер! – деди-да, бошқа гапиришни истамади.\nБу учрашувдан Филипп шуни сездики, Павелнинг нигоҳида унга нисбатан яширин нафрат, ҳаттоки азобланиш акс этиб турибди. Нималарнидир англашга ҳаракат қилди, ҳеч нарсани тушунмади. Кейинчалик гап чиқди: у Марья билан яхши яшамаётганмиш, аёл доимо ғамгин эмиш…\nФилиппга фақат шу етмай турувди; эски дарди янгиланди, ичкиликка берилди, аммо кейинчалик ичкиликни ташласа-да, лекин доимо ўзи билан ўша илон чаққандай оғриқни олиб юрди. Илон эса чақаверар, чақаверарди, унинг эса чидашдан бошқа иложи йўқ. Машиналарда келган келин-куёвнинг тўйи унга мана шунақанги ғамгин хотираларни эслатди. Шу хаёллар оғушида у яна у ёқдан бу ёққа бориб келди, тушликда бир стакан ароқ ичишим керак, деган фикр ўтди хаёлидан. Шамол суяк-суягидан ўтиб, негадир кўнгли ғашлана бошлади.\n“Яна икки марта бориб келаман-да тушликка чиқаман” – қатъий қарор қилди Филипп. Бегона қирғоққа яқинлашганда (Филипп ўз қишлоғи томондаги қирғоқни ўзиники, нариги қирғоқни бегона деб атарди) усти ёпиқ машина ҳамда унинг атрофида тумонат одам кўринди. Бу қанақа машина эканлигини, унда майитни олиб келишаётганини синчи нигоҳлари билан ўқиб билди. Одамлар майитни ҳар доим шу ҳолда олиб келишарди. Паромга келгач ҳаммалари машинадан тушишар ва қирғоққа келиб дарёга жим қараб туришарди. Буни тушунса бўларди.\n“Кимни олиб келишаётган экан?” ўйлади Филипп, одамларга нигоҳ ташлаб, – дарёнинг юқорисидаги қайсидир қишлоқдан шекилли, чунки яқинроқдаги қишлоқлардан кимнингдир қазо қилганини эшитмаган эди. Лекин нима учун бошқа ердан олиб келишаяпти? – Ёки уйида ўлмагану, дафн қилиш учун қишлоғига олиб келишаяптимикин?»\nПаром қирғоққа етгачгина Филипп тик турган одамлар ичида Павелни – Марьянинг эрини таниди. Ва бирдан кимни олиб келишаётганини англади. Марьяни олиб келишаётганди… Ёз бошланган кунларида Марья шаҳарда турадиган қизиникига бораётган чоғда Филипп у билан учрашгани ёдига тушди. Паромда қирғоққа сузиб ўтгунча гаплашишганди. Марья шаҳарда қизи туққанини, у қизига ёрдам бериш учун кетаётганини айтганди. Ширин суҳбат қуришганди. Марья ўшанда ёмон яшашмаётганини, уч нафар фарзандиям уйли-жойли бўлиб кетганлигини, ўзи нафақа олаётганини, Павел ҳам нафақа олаётгани-ю, аммо уйда ҳалиям дурадгорлик қилаётганини айтиб ўтганди. Мол-ҳолни унча кўпайтиришмаган бўлса-да, аммо ҳамма нарса етарли эканини, курка боқаётгани, ўтган йили уйларини қайта таъмирдан чиқаришда шаҳардан фарзандлари келиб ёрдам берганини ҳам гапирганди.\nФилипп ҳам ҳамма нарса етарли эканини, нафақа олаётганию соғлиги дурустлигини, фақат об-ҳаво ўзгаришига қараб боши сал-пал оғриб туришини айтиб кўнглини юмшатганди. Марья эса негадир юраги безовта қилиб туришини айтганди. “Баъзида ярим тунлари юрагим илкис сиқувга олиб, қаттиқ оғриб қоладики, йиғлагудай бўласан”, – деганди ўшанда Марья.\nМана, охири куни битибди-да, Марьяни… Филипп Павелни таниган заҳотиёқ “оҳ” деб юборди ўз-ўзига, вужудига ўт туташди. Паром қирғоқда лиққиллаб қолган ускунага бориб урилди. Қирғоқдаги занжирни олиб, илгакка илдирди. Биринчи усти ёпиқ машина олдинги ғилдираклари билан чиқа бошлади, паромдаги ғўладай ёғочлар қисирлар, гоҳо ғичирларди. Филипп худди сеҳрлангандай эшкак ёнида қотиб турар, машинадан кўз узмасди. Худойим, Худойим, Марьяни олиб келишаяпти, Марьяни…\nФилипп ҳайдовчига машинани паромга қандай қўйиш кераклигини тушунтириши лозим эди, чунки орқадан яна иккита машина бир-бирига тиралиб турарди, у эса худди қоққан қозиқдек жойидан қимирламас, ҳамон машина юкхонасига тикилиб турарди.\n– Қаерга қўяй? – қичқирди ҳайдовчи.\n– Қаерга қўяй деяпман?\nФилипп қўлини ноаниқ силтади. У ҳалиям жонсиз Марьяни олиб келишаётганларини тасаввурига сиғдира олмас эди. Фикрини йиғиб ололмай боши тошдай қотганди. Гоҳо Марья билан паромда гаплашиб кетишаётгани, турмушидан мамнунлиги, гоҳо эса унинг қизлик маъсум дамлари кўз ўнгидан ўтарди. Ё Худойим , ё Худойим… Марья… Наҳот бу сен бўлсанг?\nНиҳоят Филипп оёқларини аранг жойидан силжитиб Павелга яқинлашди. Павелни турмуш букиб қўйганди. Юзлари ҳали сўлмаган, тийрак ва маънодор бўлса-да, аммо қадди дол эди. Ақлли кўзларида мусибат ва сабот зоҳир.\n– Павел…нима бўлди? – сўради Филипп.\nПавел зимдан секин қаради, аммо нимани сўраётганини тушунмади, шекилли, нигоҳини яна пастга, паром тахталарига қадади. Қайта сўраш Филиппга ноқулай туюлди… У яна эшкаги ёнига қайтиб келди. Қайтаётиб ёпиқ машинанинг орқасидан ўтаркан қаради – тобут. Зумда юрагига оғриқ кирди, фикри равшанлашди: ҳа, бу – Марья.\nПаромда сузиб кетишди. Филипп ихтиёрсиз эшкак эшиб бошқарар, хаёл сурарди: “Марья, Марьягинам”… Дунёдаги энг азиз одами у билан охирги марта сузиб бормоқда… Ўтган ўттиз йил давомида, паромчи бўлиб ишлаётгандан буён Марьянинг неча марта у ёқдан бу ёққа сузиб ўтганини аниқ биларди. Асосан болаларининг ҳолидан хабар олгани шаҳарга тушарди: гоҳо ўқиши, гоҳо ишга жойлашиши деб, гоҳо эса набиралари туғилганда… Мана энди – Марья йўқ. Паром қирғоққа етиб келди.\nЯна занжирлар шарақлаб, машиналар мотори гувилларди. Филипп эса эшкаги ёнида турганча усти ёпиқ машинага тикиларди. Ақлга сиғмайди. Марья ўлиб қолса нима бўлади деб сира хаёлига келтирмаган. Ақалли, бир марта ҳам ўйлаб кўрмаган. Унинг ўлимига тайёр эмас эди. Усти ёпиқ машина жўнаб кета бошлаганда Филипп кўкрагида чидаб бўлмас оғриқни ҳис қилди. Ўй-хаёлини “нима қилишим керак?» деган безовталик чулғаганди. Ахир ҳозир марҳумани қабристонга олиб кетишади. Бутунлай. Уни шу кўйи, нигоҳи билан кузатиб қолаверадими? Бу қандай гап? Безовталик вужудини чирмади, у эса жойидан қимирлай олмас, лаҳза сайин ўзини йўқотиб борарди.\n“Ахир видолашишим керак эди-ку!” – машина йўлга чиқиб олганда ўзига келди ва буни тушуниб етди. – “Ҳеч бўлмаса, видолашай-да!.. Ҳеч бўлмаса, охирги марта бир кўрай. Тобутнинг қопқоғини ҳали ёпишмаган, кўриш мумкиндир, ахир”. Филиппнинг назарида, унинг ёнгинасидан Марьяни олиб ўтаётган анови одамлар, бунақа иш тутмасликлари керак эди. Нима, олиб ўтишди – тамомми. Агар бу кимнингдир мусибати бўлганда ҳам… ҳаммадан кўпроқ бу унинг – Филиппнинг ғам-қайғуси-ку! Тобутда Марья ётибди, ахир.. Улар уни қаёққа?..\nФилиппнинг ёдига у яшаб ўтган оғриқли ҳаётдаги вақт йўқотолмаган, унутиш мумкин бўлмаган энг азиз нарсалар ёпирилиб кела бошлади. Ўтган бутун умри, энг асосийси, энг кераклиси, нима учун яшаган бўлса, кўз олдида турарди… У йиғлаётганлигини ҳам сезмаётган эди.\nТобут ортилган машина ортидан кўз узолмади. Машина юқорига кўтарилиб муюлишга етгач бурилиб кўздан ғойиб бўлди. Мана энди унинг ҳаёти қандай кечади? Ахир у ер юзида Марья борлигига ўрганиб қолганди. Кўнгли ўксиган, ғамзада бўлган дамлар – у Марьяни эслар ва ўзини сағир эмасдай ҳис этар, у билан дунё тўлиб турарди. Энди-чи, энди нима бўлади? Э Худо, усиз ҳаммаёқ ҳувиллаб қолади: бўм-бўш, қандай оғир-а?\nФилипп паромдан отилиб тушди; бахтига сўнгги машина нимагадир жилмай турарди. Филипп ҳайдовчининг ёнига келди-да:\n– Усти ёпиқ тобут олиб кетаётган машинани қувиб ет, – деди ўтинч билан кабинага чиқиб оларкан.\n– Нега? Нима учун?\n– Шундай қилмасанг бўлмайди.\nҲайдовчи елка учириб, бошқа гап қотмай машинани жилдирди. Қишлоқ оралаб кетишаётганда эса у Филиппга бир неча бор синчков назар ташлади.\n– Булар Краюшкинларданми? – дея сўради ҳайдовчи боши билан олдинда секин илдамлаётган машина тарафга имо қилиб.\nФилипп секин бош ирғади.\n– Қариндошингми? – яна сўради ҳайдовчи. Филипп бу гал чурқ этмади.\nУ ҳамон усти ёпиқ машина ортидан кўзларини тикиб борарди. Кузовнинг орқа тахтаси туширилган юкхона ўртасидаги тобут кўриниб турарди. Тобут атрофида ўтириб олган одамлар бирдан ўзи учун ҳам, мана бу тобут учун ҳам бегона туюлди. Қайси урфга биноан улар у ерда ўтиришибди? Ахир, тобутдаги Марья-ку.\n– Қувиб ўтайми? – сўради ҳайдовчи.\n– Қувиб ўт… Ва мени тушир.\nМашинани қувиб ўтишди. Филипп кабинадан тушди ва қўлини кўтарди. Шунда юраги қинидан чиққудай бўлиб ўйнаб кетди, худди назарида, ҳозир нимадир юз беради ва ҳаммага, Филиппга ҳам бир сир – аслида, Марья унинг кими бўлгани ошкор бўлади-қолади.. Машина тўхтагандан сўнг нима воқеа юз беришини ва қандай сўзларни тўкиб-сочишни билмасди. Марьяни эса жудаям кўргиси келарди. Бу унинг учун ҳамма нарсадан муҳим ва зарур эди. Марья шундай кетаверадими, ахир унинг – Филиппнинг умри ҳам ўтиб бўлди, кўнглига яқин одам ҳам қолмади.\nМашина тўхтади. Филипп орқа томонга ўтди… Қўллари билан орқа тахтани ушлаб, оёғини темир нарвончага қўйиб кузовга чиқиб олди.\n– Павел, – деди ўзи кутмаган ялинчоқ овозда (у бундай ялинчоқ овозда гапирмоқчи эмас, ўзи ҳам кутмаган эди) – У билан видолашишимга изн бер. Ҳеч бўлмаса, бир бор кўрай, оч.\nПавел ўрнидан кескин қўзғалди ва тўғри унга қараб юрди. Филипп унинг бўздай оқарган юзини кўришга улгурди. Заҳилланган юзлар, боя ғамга тўлиб турган кўзлари туйқусдан чақчайиб кетди, бирдан ғазабга тўлди.\n– Кет, бу ердан! – секингина, аммо кескин буюрди Павел ва Филиппнинг кўкрагига туртди. Филипп буни кутмаган эди, мункиб кетди, кузовни маҳкам ушлаб қолмаганда…\n– Кет!! – қичқириб юборди Павел. Ва яна уни туртди, бу гал қаттиқроқ туртди. Филипп бор кучи билан тахтани маҳкам ушлаб турар, Павелга қарар ва уни таний олмаётганди. Ва ўзи ҳам ҳеч нарсани тушуниб етмасди.\n– Ҳой, сизларга нима бўлди? – машинадагилар қўзғалишди. Бир йигит, Павелнинг ўғли бўлса керак, дарров отасини елкасидан ушлаб нарироққа тортди. – Сизларга нима бўлди?\n– Кетсин? – яна ғазаб билан ўкирди Павел. – Кетсин у бу ердан! Мен унга кўрсатиб қўяман кўришни. Судралиб келганини қаранг илонни! Жўна! Жўна! – Павел жойида тепинар ва аламдан шайтонлаб қолганди.\nФилипп машинадан тушди. Шундагина Павелдан нима ўтганлигини тушунди. Барибир, пастда туриб ҳам унга ғазаб билан тикилди. Ўзи англамаган ҳолда нималарнидир гапира бошлади. Бу сўзларни бир умр юрагида тугиб юрган кўринарди.\n– Нима, ачидими?… Бировникини тортиб олиб, … энди ачиняптиларми. Ўшанда қувонган эдинг-ку?…\n– Сен-чи, қувонмаганмидинг! – деди кузовдан туриб Павел, – мени билмайди дейсанми, қанчалар қувонганингни!\n– Бошқаларнинг бахти эвазига қурилган ҳаёт, мана қандай бўларкан, – давом этди Филипп, унинг тепадан нима деяётганига эътибор бермай. Муҳими, юрагида борини айтиб қолмоқчи бўларди. – Ҳузур-ҳаловатда яшайман деб ўйлаганмидинг. Йў-ўқ, унақа бўлмайди. Мана энди кўриб турибман, буларнинг ҳаммаси сенга қанчалик қимматга тушганини…\n– Ўзинг-чи, ашула айтиб юрдингми? Сен-чи.. Ўзинг… Ўзингни ҳам эгиб ташлабди-ку! Яхши яшаганингда эгилармидинг?\n– Ўшанда қувонгандинг. Мана – қувониб бўлдинг… Тиланчи! Ҳа, тиланчисан!\n– Ҳой, нима қилаяпсизлар?!. – жаҳл билан деди бояги йигит. – Эсдан оғиб қолдиларингми? Топган вақтларингни-чи!\nМашина жўнаб кетди. Павел яна бир бор бақиришга улгурди:\n– Мен тиланчиманми? Сен эса бир умр дарвозадан киролмаган итга ўхшаб ғингшиб ўтдинг! Мен эмас, сен тиланчисан!\nФилипп секин ортига қайтди.\n“Марья, – ўйларди у, – эҳ, Марья, Марья… Мана қандай қилиб ҳамманинг қанотини қирқиб ташладинг. Иккита аҳмоқ – роса ҳурдик… Аслида-ку, иккаламиз ҳам тиланчимиз, Павел, сен кўпам акиллайверма. Агар сен гадой бўлмасанг, нега бунча ғазабланасан? Нима кераги бор ғазабланишнинг? Ёшликда бахтнинг бир бўлагини ушатиб олгандинг, хурсанд бўлиб яшайвермайсанми? Аслида сен ҳам қувонч нималигини билмай ўтдинг. Сени у севмасди-да, мана, ичингдаги ғам бўғзингдан тошиб чиқди. Ўшанда тортиб олмаслик керак эди. Келдинг, олдинг, кетдинг!.. Хурсанд бўл”.\nАлам қилди Филиппга… Энди алам ёнига Марьяга бўлган гинахонлик ҳам қўшилди. Марьяга хаёлан мурожаат қилди: “Сен ҳам ўзингга ярашасан, кутиб туролмадинг, чопдинг Краюшкинга қараб, фойдаси бўлмаса ҳам. Чидамасанг чиллак ур».\n– Ҳаммаси тугади, остин-устин бўлди,– дея ўзича ўйлади Филипп. – Энди бир амаллаб судралиб умргузаронлик қилишу, унинг ортидан бу фоний дунёдан кетиш қолди.\nШамол анча пасайди, осмон очилди, қуёш нур сочса-да, илитмайди. Атроф қандайдир шип-шийдам ва совуқ. Куз бўлгандан кейин иссиқ қаёқдан ҳам бўлсин?\nРус тилидан Ўроз Ҳайдар таржимаси.\n← Аввалги Аввалги Наргиза Аҳмедова. Машина юваётган аёл\nКейинги → Кейинги: Қалижон Бекхожин (1913-1990)


Майда жанжалларнинг йирик сабаблари\nТеглар: Оила, Эр-хотин, SUGDIYONA\nДобавлено: 12.01.2017, 15:45\nЭр-хотин арзимас нарсани деб жанжаллашаверар экан. Охири руҳшуносга мурожаат қилишибди.\n— Жанжал нимадан чиқади? — сўрабди мутахассис.\n— Тиш пастасидан, — дебди хотин. — Мен эримга «тиш пастасини тагидан бошлаб сиқиш керак», десам, у нуқул ўртасидан сиқади.\n— Алоҳида-алоҳида тиш пастасидан фойдалана қолинглар.\n— Ие, унда ниманинг устида жанжаллашамиз?!\nАна шунақа! Уришишга хоҳиш бўлса кифоя, баҳона ҳар доим топилади. Баъзида бемаъни икир-чикирларни деб гулдек оила барбод бўлаётгандек туюлади. Бироқ ҳўкизнинг шохига урсангиз, туёғи зирқираганидек, ҳар қандай майда муаммонинг ҳам йирик сабаби бўлиши тайин. Демак, сабабларни руҳшунос Шаҳноза ХАЛИЛОВА билан биргаликда муҳокама қиламиз.\n1-вазият. Эр инжиқми ёки хотин эпсиз?\nХотин: — Эрим билан севишиб турмуш қурганмиз. Тўйгача ҳаммаси яхши эди. Аммо оила қуришимиз билан эримни худди биров алмаштириб қўйгандек бўлди. У бўлар-бўлмасга жаҳл қилаверадиган, инжиқ ва худбин кимсага айланиб қолди. Бир ҳафталик келинлигимдаёқ «Мошхўрдага нега картошка солдинг?» дея жанжал қилиб, қон йиғлатган. Шундан кейин қанчадан-қанча уруш-тўполонлар бўлиб ўтди. Қизиғи, уларнинг бари арзимас нарсалардан чиқарди. Масалан, эримнинг 4 та шими бўлиб, улардан 3 таси жавонда дазмолланган, тахт турса-да, негадир айнан дазмолланмаган шимни кийгиси келади ва жанжал кўтаради. Кошки бошқаларга ҳам шундай бўлса. Йўқ, ҳаммага мулойим, мулозаматли... Менга қолганда арзимас баҳона билан жанжални бошлайди. Оила қурганимизга етти йил бўлди. Ортиқ чидай олмайман...\nЭр: — Мен аёлимнинг бефаросатлигидан куяман. Ўзига нисбатан заррача эътиборсизликни кўтара олмайди. Масалан, атиргулни севишини айтган экан. Мен эса буни унутиб, чиннигул совға қилганим учун роса аразлаганди. Аммо унга картошка қўшилган мошхўрдани ёмон кўришимни минг марта айтганман. Бироқ ҳамиша мошхўрдага картошка солади. Нега? Мени менсимаганиданми ёки жаҳлимни чиқариш учунми? Дастурхонга сочиқ ва чиқиндилар учун ликоп қўйгин, деб етти йилдан буён жаврайман. Аммо бирон марта шу ишни ўзича қилганини эслолмайман. Ҳар сафар менинг бир танбеҳимни эшитиб, кейин ликоп ва сочиқ келтиради. Наҳотки, шунчалар қийин, иложи йўқ нарсани сўраётган бўлсам?! Тўғри гапга кирмаганидан кейин жанжал қиламан-да!\nМутахассис фикри: — Ҳақиқий муҳаббат билан қурилган оилада муносабатларнинг қисқа фурсатда бундай кескинлашуви кам учрайдиган ҳолат. Бошида ҳар қандай инжиқ эркак ҳам майда камчиликларга бундай кескин реакция билдирмайди. Эрнинг бу тарздаги муносабати ортида жинсий ҳаётдаги муаммолар яширинган бўлиши керак. Эр-хотин бу ҳақда очиқ гаплашиб кўришса, мақсадга мувофиқ бўларди. Бундан ташқари, икки қайсар одам фақат ўз талабларидан бошқа нарсани кўрмас экан, муроса ҳақида гап ҳам бўлиши мумкин эмас. Агар аёл оиласида тинчлик ўрнатмоқчи бўлса, эрининг тартиб-қоидаларини қабул этиб, керак жойда усталик билан ўз талабларини ўтказишга ҳаракат қилиши керак. Акс ҳолда оила бузилади ёки ёш бир жойга борганда ўтган умрдан надомат чекилади.\n2-вазият. Сергап келин\nҚайнона: — Келиним зиёли, олийнасаб, бамаъни инсонларнинг фарзанди. Бироқ айрим ишлари билан кўчада катта бўлган қизларни эслатади. Унга «суҳбатдошингизнинг гапини бўлманг» деб минг марта айтганман. Аммо каттани катта, кичикни кичик демай, орага лоп этиб суқилиб, ўзининг айтадиганини айтиб олади-да, кетаверади. Бу ёқда сиз калаванинг учини йўқотиб қолаверасиз. Ахир ҳар гапнинг мавриди, ўрни бор-ку? Бу ҳам майли, сергаплигини айтмайсизми? Ўғлим шўрлик камгапгина эди, шунга уйлангач, умуман гапирмай қўйди. Фақат келиннинг ўзи шақиллагани-шақиллаган. Нуқул қаёқдаги бекорчи гаплар, ғийбатлар, етти кўча нарида яшайдиган одамларнинг муаммоларини гапиради. Уйда ўтириб, шунча маълумотни қаердан топади, билмайман. Танбеҳ берсам, гап кўтаролмайди. Шунинг орқасидан қайнона-келин кўп жанжаллашадиган бўлиб қолганмиз. Ўзи чаққон, пазанда, саранжом-саришта аёл. Аммо кўп гапириш одати оиладаги тинчликни бузаяпти.\nКелин: — Янги келинлик пайтларимда ҳеч гапирмасдим. Шунда қайнонам қўшниларга, «Келиним писмиқ экан. Ҳамманинг олдида жим юраркан-у, бор гапни оқизмай-томизмай эрига айтаркан», дебди. Буни эшитиб, роса хафа бўлдим. Кейин эса ўзимни гапдан тиймайдиган, кўнглимдагини очиқ айтадиган одат чиқардим. Ҳар ҳолда, ичга солиб, сиқилиб, етмаганига «писмиқ» деган ном олгандан яхшироқ-да! Нима қилай, эрим мен билан дилдан гаплашай демаса, қайнонам билан оддий суҳбатимиз ҳам жанжалга айланаверса. Охири, йўл-йўлакай ўйлаганимни айтадиган, бирор суҳбатдош топилса, мириқиб гаплашадиган бўлиб қолдим.\nМутахассис фикри: — Келини билан муаммолар сабаб менга мурожаат қилган қайнонага ҳар доим бир саволни бераман: «Келинингиз сизга ўзингизни эслатмаяптими?». Инкор қилишга шошилманг. Нима учун келинингизнинг айнан сергаплиги сизга кучли таъсир қилаяпти? Агар бу камчилик сиз учун жиддий муаммо даражасига етган бўлса, уни бир муддатга эътибордан қочиришга ҳаракат қилинг. Яхшиси, диққатингизни келиннинг яхши жиҳатларига қаратинг. Биз энг кўп эътибор қаратадиган нарсамиз ривожланади ва кўпаяди. Ҳозирча сиз келинингизнинг камчилиги кучайишига ҳисса қўшаяпсиз. Келин, сиз эса ҳаётга, яшашга қизиқиши, энергияси тўлиб тошган аёлсиз. Фақат бу энергияни тўғри йўналтира олмаяпсиз. Бирор касб билан шуғулланинг, ишга киринг ёки қизиқарли ва фойдали машғулот топинг. Муаммога ижобий ёндашув нафақат уни бартараф этади, балки кутилмаган муваффақиятларга ҳам сабаб бўлади.\n3-вазият. Жиззаки ва беғам\nЭр: — Аёлим билан 15 йилдан бери тинч-тотув яшаб келаётган эдик. Бироқ охирги икки йилда муносабатларимиз жуда ёмонлашиб кетди. Арзимас нарсаларга жиғибийрони чиқиб, жанжал кўтараверадиган бўлиб қолган. Масалан, пойафзалимни остонадан ташқарида ечишимни талаб қилади. Оёғимни ечмай ичкарига бир қадам қўйсам борми, қиёмат қўпади. Сочиқни жойига илмаганим, ётоқнинг устидаги ёпқични кўтармай ухлаб қолганим ёки пиёзни 100 сўм қимматроққа олганим ҳам катта жанжалга сабаб бўлиши мумкин. Ўзимни миналаб ташланган майдонда юргандек ҳис қилаяпман. «Оёғимни қаерга қўйсам портламас экан?» деган хаёлда яшаш кишини ҳам маънан, ҳам жисмонан чарчатади. Узоқ-узоқларга қочиб кетгим келаяпти.\nХотин: — Қайси аёл «жанжалкаш» деган ном олгиси келадики, мен истасам. Мен ҳам ширинсўз, меҳрибон, дилбар аёл бўлгим келади. Бироқ бу эр деганига тўғри гапни тушунтириб бўлмаса нима қилай? Ошхонадаги жўмрак бузилди, сантехник чақириш керак, деб олти ой мулойим гапирдим. Ҳеч натижа чиқмади. Охири бир жанжал кўтарувдим, икки соатдаёқ ҳал бўлди. Шундан кейин талабларимни қаттиқроқ овозда ва қатъийроқ оҳангда айтадиган бўлдим. Акс ҳолда эрим боқибеғам бўлиб юраверади. Эрта-индин қизимизга совчилар келишни бошлайди, биз эса рўзғордан бир тийин орттириб, орзу-ҳавас учун пул йиға олмаяпмиз. Эрим «бир гап бўлар» дейишдан нарига ўтмайди. Истасам-истамасам, асабийлашаман-да! Неча йиллар мулойим бўлдим, аммо бирим икки бўлмади. Энди озгина тишларимни кўрсатсам, бу кишимнинг кўзларига дунё тор бўлибди. Бўлмаса, ўзи ҳам рўзғорнинг у ёқ-бу ёғига қараб, эртани ўйласин-да!\nМутахассис фикри: — Бу вазиятда икки муаммо бор: биринчиси — аёл учун фарзандлар биринчи, эр эса иккинчи ўринга ўтган. Фарзанд дунёга келиши билан аёл унга бутун борлиғини бериб, эрини эсидан чиқариб қўйиши жуда кўп учрайдиган ҳол. Иккинчиси эса иқтисодий муаммо. Қизига сеп йиғиш — аёлларнинг орзу-ҳаваси, эркакларнинг эмас. Шунинг учун эр бунга маблағ орттириш ҳақида бош қотириб ўтирмайди. Аммо эрнинг омади чопишида хотиннинг роли жуда катта. Бу эркакда эса ишлаш у ёқда турсин, яшашга ҳам рағбат қолмаганга ўхшайди. Эркак учун оила — хордиқ чиқариш, куч тўплаш ва янгидан-янги ғалабаларга илҳомланиш учун бир қўрғон. Бу қўрғоннинг бекаси маликалардек яшашни истаса, ўз эрини қирол деб билиши керак. Хотин эрининг кичкина бўлса-да мувафақиятларини эътироф этиб, ундан фахрланишини кўрсата олсагина, мақсадига етади. Шундагина эрини яна-да кўпроқ ишлашга рағбатлантиради. Омадсизлигини ҳадеб юзига солавериш орқали эса эрини ўзидан бездиради ёки руҳан ўлдиради. Унутманг, жазодан қўрқиб ҳаракат қилиш ҳеч қачон ижобий натижа бермайди. Мукофот эса барчани илҳомлантиради. Эрингизга ишонинг. Унинг эр ёки «қаро ер» бўлиши сизнинг қўлингизда.\nМуаммони йўқ деб фараз қилганингиз билан, йўқолиб қолмайди. У ёки бу тарзда ўзини намоён қилиб туради. Яхшиси, жуфтингизнинг нимаси сизни қониқтирмайди, муносабатларингизнинг қай жиҳатидан норозисиз — барини рўй-рост тан олиб, ўзаро муҳокама қилинг. Шундагина муттасил жанжалларга барҳам беришингиз ҳамда асабларингиз, соғлиғингиз ва бахтингизни асраб қолишингиз мумкин.


Муҳаммад Юсуф: Қуёшга қараб оққан сув | Asaxiy\nМуҳаммад Юсуф: Қуёшга қараб оққан сув\nСўз билан кўнгил тубига кириш мумкин. Сўз билан тошбағирларни эритиш мумкин. Муҳаммад Юсуфнинг ўз сўзи билан халқимиз юрагидан жой олган, сўз билан ҳақ гапни айтолган ижодкор эди. Ушбу тўпламга кирган мухлисларга аллақачон ёд бўлиб кетган, оҳангларга солиб қўшиқ қилиб айтилган бўлса ҳам шоир руҳини яна бир бор шод ва ёд эт ишга жаўм этдик.\nОсновные характеристики Муҳаммад Юсуф: Қуёшга қараб оққан сув\nОставить отзыв о Муҳаммад Юсуф: Қуёшга қараб оққан сув


«Ўзбекистон почтаси»нинг Самарқанд филиали раҳбари 40 000 доллар билан ушланди\n17:25 / 25.09.2018\n“Ўзбекистон почтаси” акциядорлик жамияти Самарқанд филиали\nЖорий йилнинг 22 сентябрь куни Самарқанд вилояти Оқдарё тумани Лоиш шаҳарчасида яшовчи У. Ё.нинг мурожаатига асосан ўтказилган тезкор тадбирда, «Ўзбекистон почтаси» АЖ Самарқанд филиали директори Шерали Умаров юқори турувчи раҳбарларга ва ўзига жами 100,0 минг АҚШ доллари беришини талаб қилиб, шундан 40,0 минг АҚШ долларини ўз хизмат хонасида олган вақтда ашёвий далиллар билан ушланган. Бу ҳақда Бош прокуратура Ахборот хизмати Kun.uz'га маълум қилди.\nМаълум қилинишича, Умаров филиалнинг маъмурий биноси ҳудудидан 30х7 метр ер майдонини У.Ёга ажратиб бериш учун «Ўзбекистон почтаси» АЖнинг кузатув кенгаши қарорини чиқартириб бериши эвазига пора талаб қилган.\nМазкур ҳолат юзасидан шу куннинг ўзида вилоят прокуратураси томонидан Умаров Шералига нисбатан ЖКнинг 168-моддаси 4-қисми «а» банди, 28,211-моддаси 3-қисми «а» банди билан жиноят иши қўзғатилиб, ЖПКнинг 221-моддаси тартибида ушланган. Жиноят иши юзасидан дастлабки тергов ҳаракатлари вилоят прокуратураси томонидан олиб борилмоқда.


Жозе Моуринью: Погба? Менга Эйфель минораси ёқади, аммо уни боғимга ўрнатолмайман\n17:14 / 19.07.2015\n“Челси” жамоаси бош мураббийи Жозе Моуринью “Ювентус” ярим ҳимоячиси Поль Погбани сотиб олиши мумкинлиги ҳақидаги хабарларни инкор қилди.\n“Погба атрофидаги шовшув босим ўтказмаслиги керак. У дунёдаги энг яхши футболчилардан бири. У қайси клубга ўтмасин, уни кучайтиради. “Ювентус”да қолса, туринликлар илгаригидай жуда кучли жамоа бўлиб қолаверади”, – деди Моуринью.\n“Аммо бу бизга тааллуқли эмас, – сўзида давом этди мутахассис. – Биз Чехни Беговичга, Дрогбани Фалькаога, ёшларни бошқаларига алмаштирамиз. Ҳамма ҳам Погбага қизиқади. Аммо сиз қила олмайдиган ишлар ҳам бўлади. Масалан, менга Эйфель минораси ёқади, аммо уни боғимга ўрнатолмайман. Мен ҳатто у ерга Лас-Вегас минорасини қўя олмайман”.